qundao/data-zh-poetry huggingface dataset:
觀吳興俞君新之作畫于瑞竹俞君索詩漫興四絕句·其一
作者：趙蕃
朝代：宋

我無巖壑姿，空有山林想。
看君落筆時，形滯心已往。
觀吳興俞君新之作畫于瑞竹俞君索詩漫興四絕句·其三
作者：趙蕃
朝代：宋

作畫與作詩，妙處元同科。
苟無自得處，當復奈渠何。
觀吳興俞君新之作畫于瑞竹俞君索詩漫興四絕句·其二
作者：趙蕃
朝代：宋

平生苕霅舟，略計忘幾歷。
詩裏不能收，付君醫畫癖。
觀吳興俞君新之作畫于瑞竹俞君索詩漫興四絕句·其四
作者：趙蕃
朝代：宋

煩君索我詩，我詩老不支。
因君爲作氣，竟亦不能奇。
觀徐復州家書畫七首·其一
作者：趙蕃
朝代：宋

草衣舊識牡丹碑，字字騰拏更倔奇。
我亦參軍成潦倒，愧無筆力欠渠詩。
觀徐復州家書畫七首·其七
作者：趙蕃
朝代：宋

並竹作門亭得山，我來還值雪消殘。
江梅未有臘梅破，丈室不須香屈盤。
觀徐復州家書畫七首·其三
作者：趙蕃
朝代：宋

世人競寫襄陽字，政似云師太白詩。
才匪若人寧躐等，自顛自醉祇成癡。
觀徐復州家書畫七首·其二
作者：趙蕃
朝代：宋

蘇公書法自顔行，猶謂蔡公居第一。
我窮頗亦類賈胡，筆勢翩翩疑可識。
觀徐復州家書畫七首·其五
作者：趙蕃
朝代：宋

萬竹陰中屋數間，幾回剝啄叩柴關。
忽開短紙霜雪幹，如對照人冰玉顔。
觀徐復州家書畫七首·其六
作者：趙蕃
朝代：宋

誤筆猶能作牸牛，信知書畫本同流。
不惟下筆蘇仙似，更似斯人不可求。
觀徐復州家書畫七首·其四
作者：趙蕃
朝代：宋

曠懷誰不作山遊，誰似柳州談永州。
何能乞我一片石，刻此數紙俱傳流。
觀曾文清詩刻
作者：趙蕃
朝代：宋

我訪茶山公已僊，向人惟有竹蒼然。
摩挲欲問當時事，竹不能言風爲傳。
觀王文之所藏荆公帖
作者：趙蕃
朝代：宋

余行江左路，曾涉蔣山椒。
野逸思乘蹇，儀型想冠貂。
帖窺藏五世，詩續詠前朝。
永日欣無斁，巾欹膝屢摇。
觀田者有感而作
作者：趙蕃
朝代：宋

白水田田滿，青秧處處高。
雨滋無復旱，人喜不知勞。
顧我方羈旅，徒能慕汝曹。
豐年如可望，賤糴亦多遭。
觀祝少林所藏畫三首·其一
作者：趙蕃
朝代：宋

蕭寺相從三十日，知君有畫未曾窺。
烟雲過眼還收去，恰似憑欄立久時。
觀祝少林所藏畫三首·其三
作者：趙蕃
朝代：宋

吾祖曾爲沙苑牧，有孫窮相合騎馿。
朝來忽起馳驅興，爲見龍眠十馬圖。
觀祝少林所藏畫三首·其二
作者：趙蕃
朝代：宋

沈牛二可歸耕去，百尾言之無乃多。
安得神仙張果老，爲君叱起滿池阿。
觀賈元放書迹寄其弟季承
作者：趙蕃
朝代：宋

古寺荒凉客寓居，閉門百事付乘除。
學知定力貧非病，詩見新功樂有餘。
化鶴已空今已矣，騎鯨何處問何如。
追懷存沒傷零落，底事秋來音訊疏。
觀邢園梅偶成長句錄呈上饒故人段元衡鈞
作者：趙蕃
朝代：宋

今年未省賦梅詩，疾病侵陵道路疲。
兩日喜逢新霽後，數株還見欲開時。
色香於汝寧能盡，心迹如余只自知。
不是新來苦耽酒，捨渠何以慰支離。
訪孫子進子肅於黄堰
作者：趙蕃
朝代：宋

茅屋啼雞日過中，小舟隨問曲能通。
遥遥黄堰忽重到，落落白頭今一翁。
別後每懷音問闊，見時還許笑言同。
倡予和汝平生事，惆悵春風又起鴻。
訪梅仙宅
作者：趙蕃
朝代：宋

山林豈真遯，江海詎忘君。
乘傳既良已，變名誠有云。
遺風故凜凜，異教莫紛紛。
尚有十年臭，千年寧廢薰。
蓬藋暗成徑，樹林深擁門。
人言舊宅是，亂絕古碑存。
渺渺烟霞趣，蕭蕭風雨昏。
何從覓遺蛻，但可賦招魂。
訪梅殊未有開意
作者：趙蕃
朝代：宋

不憚朝寒起杖藜，問梅隨往到山蹊。
枯根半死苔痕剝，細蕾深藏藤刺迷。
倚市懸知無正態，入空還恐見深擠。
幽居空谷端可愧，顧歎詩無老手題。
訪白鶴山祥雲觀
作者：趙蕃
朝代：宋

白鶴空鳴鶴，祥雲祇亂雲。
流傳因長老，紀載未前聞。
步屐欣逢勝，題詩愧不文。
林園猶午雨，墟落遽斜曛。
訪韋丈叔能於嚴州西溪門外
作者：趙蕃
朝代：宋

春王正月附人書，踵報祠官賦遂初。
到處頻成詢所寓，忽能爲說已謀居。
蘇州舊日詩無敵，嚴瀨從來畫不如。
東館輕舟雖若駛，可辭躡履到階除。
詠晴·其一
作者：趙蕃
朝代：宋

冥冥十日雨，不見海棠梨。
霽色晨初上，禽聲樂可知。
春衣猶故褐，薄飯祇朝虀。
自信端如此，流行任所之。
詠晴·其二
作者：趙蕃
朝代：宋

敗屋兩三間，隨僧且住山。
詩無一朝廢，官有十年閑。
日上花明野，雞啼門掩關。
春風從草草，老態已斑斑。
詠智門佛殿前凌霄花與斯遠同作
作者：趙蕃
朝代：宋

桂栽初得地，藤附亦凌霄。
層葉圓如葆，高花豔若燒。
故能開續續，殊愈落飄飄。
有木方思種，從僧會乞苗。
詠智門寺前古樹
作者：趙蕃
朝代：宋

愛此山中木，真能閲盛衰。
近從吾祖日，遠至迺孫時。
往往多摧折，堂堂獨保持。
何殊孔明柏，但乏少陵詩。
詠書齋梅
作者：趙蕃
朝代：宋

憶昨看梅恨不早，而今顧索晚方開。
朝來已作二月暖，花事應憐老境催。
防護可加人漫巧，飄零未免句空哀。
夜深耿耿欲忘寐，明日更憂風雨來。
詠武安山塔
作者：趙蕃
朝代：宋

矗矗南山塔，亭亭古邑標。
閑遊賒積歲，共宿憶清宵。
尖出知天近，層分見木彫。
未須輪犢健，直欲便鵬摇。
詠牡丹
作者：趙蕃
朝代：宋

洛下誰移致，江南種得成。
高株非自接，徑尺信能盈。
恨匪堅牢質，漫令城國傾。
未宜貧舍有，風起莫多驚。
詠筍用昌黎韻
作者：趙蕃
朝代：宋

山居何所用，種竹並楹軒。
聽雨宵忘寐，摇風日破煩。
春來仍引蔓，雨後競添孫。
迸砌思移石，妨池欲廢盆。
隄防虞採掘，檢束費晨昏。
自是林深茂，非因地獨溫。
有朋如角立，布陣似爭騫。
戢戢株雖短，駸駸勢已存。
却行纔避碍，逆曳遂難垠。
婢喜頻留步，兒欣屢發言。
縱橫從可目，散漫孰尋根。
蟻敗須攻穴，羊侵要補藩。
驟驚疑瓦合，還訝若車奔。
豈害偏藏徑，何妨便滿園。
擁培規我力，振拔果誰恩。
坐見身長塹，行看籜蔽垣。
苔俱滋濕暈，蘭與王芳蓀。
未肯低前輩，終當及次番。
萬杉真浪說，千橘更何論。
蹇傲冬方見，陰森夏乃繁。
務令收晚節，忍把助朝餐。
此日聊成隠，它年定改門。
韓公留句偉，侯喜漫名掀。
韻險言無麗，搜窮筆殆髠。
直將攄鬰悶，底用役神魂。
示子斯同作，哦吟莫接暾。
詠蠟梅
作者：趙蕃
朝代：宋

蠟梅初看十日前，黄深紫鮮香欲然。
要充銅瓶頓棐几，欲折罷折還加憐。
蠟梅重看十日後，黄淡紫蔫香欲覆。
是當雪砌與霜檐，欲開未開咸未就。
山叟山居山徑荒，祇有竹樹參天長。
浮花不省著老眼，此物未免搜枯腸。
雪消霜熟冬行莫，凜日凝天應有數。
蠟梅引破春風路，紅潔緗繁看樹樹。
詠隔塹梅
作者：趙蕃
朝代：宋

叢篁亂臨溪，叢樹深隔塹。
愛之不能即，玩之寧有厭。
五字遣誰哦，一杯頻爾念。
幸勿折新開，留將遂幽占。
詠鴈
作者：趙蕃
朝代：宋

胡爲去關塞，何事落江湖。
歲月常違燕，飛鳴每候奴。
菰蒲雖足樂，矰繳絕須虞。
矯矯其高舉，紛紛莫下俱。
詩一首
作者：趙蕃
朝代：宋

學語渾似學參禪，要保心傳與耳傳。
秋菊春蘭寧易地，清風明月本同天。
課詩
作者：趙蕃
朝代：宋

灘長有餘逸，灘迥不勝遲。
山帽堆雲絮，水紋飛雨絲。
鷗鳴如避弋，鳥倦盍投枝。
無計繁憂整，聊因課小詩。
論詩寄碩父五首·其一
作者：趙蕃
朝代：宋

詩人例多窮，我窮亦何因。
頻年走道路，一饑累其身。
簞瓢豈非福，天理元自均。
俯仰苟不媿，此心猶昔人。
論詩寄碩父五首·其三
作者：趙蕃
朝代：宋

學詩如學道，先須養其氣。
植苗無它術，務在除荒穢。
滔滔江漢流，源從濫觴至。
要作千里行，無爲半途滯。
論詩寄碩父五首·其二
作者：趙蕃
朝代：宋

我詩元不佳，病後日益退。
年來窮到骨，未可專詩罪。
故人周與施，愛我不我費。
歲晚短書稀，相望千里外。
論詩寄碩父五首·其五
作者：趙蕃
朝代：宋

溧陽罕賢才，兩沈好兄弟。
讀書不求功，其涯未可既。
古人豈難到，顧我力行爾。
茲道果何如，在此不在彼。
論詩寄碩父五首·其四
作者：趙蕃
朝代：宋

東萊老先生，曾作江西派。
平生論活法，到底無窒礙。
微言雖可想，恨不床下拜。
欲收一日功，要出文字外。
諸公皆和詩再用韻併屬湛挺之七首·其一
作者：趙蕃
朝代：宋

誼也期淹速，淵乎任去留。
服來占夏首，歸去及春頭。
豈必憂懷累，當從樂處求。
控揣終異物，窈窕一孤舟。
諸公皆和詩再用韻併屬湛挺之七首·其七
作者：趙蕃
朝代：宋

舊作游梁倦，今成去魯遲。
跳珠先集霰，凍雨亂棼絲。
蕭瑟夜來酒，悲涼別後詩。
洞庭歸雁蚤，枉寄莫遲爲。
諸公皆和詩再用韻併屬湛挺之七首·其三
作者：趙蕃
朝代：宋

翰墨平生友，江山數面親。
誦騷悲楚國，訪古失秦民。
丘壑豈無趣，塵埃空此身。
風行思數數，糧食厭頻頻。
諸公皆和詩再用韻併屬湛挺之七首·其二
作者：趙蕃
朝代：宋

戢戢一天翮，紛紛凡馬羣。
回頭異生死，對面或公君。
漸欲薰蕕等，反嫌黑白分。
居然攖衆怒，政爾怯孤軍。
諸公皆和詩再用韻併屬湛挺之七首·其五
作者：趙蕃
朝代：宋

和我閒中句，俱來作者人。
步吟才勃窣，聳詠忽嶙峋。
浪說能聲喜，端虞試問巡。
天資固有分，野性雜難馴。
諸公皆和詩再用韻併屬湛挺之七首·其六
作者：趙蕃
朝代：宋

投老知何地，此生休問天。
未須悲坎軻，聊復寄蹁躚。
但覺官如縛，渾忘詩似禪。
不堪兒子誦，敢望故人傳。
諸公皆和詩再用韻併屬湛挺之七首·其四
作者：趙蕃
朝代：宋

吳楚他鄉外，沅湘久客間。
已知身若贅，詎惜鬢成斑。
酒債貧常有，詩壇老倦攀。
窮猿難擇木，怨鶴望還山。
謁仰山寺
作者：趙蕃
朝代：宋

欲知正直不余欺，請禱應聞韓退之。
旱昔不災今病雨，我雖非職敢陳詩。
謁孺子祠·其一
作者：趙蕃
朝代：宋

務創西都弊，寧知此一時。
忠邪爭憤嫉，基業竟陵遲。
豈曰忘五就，哀哉逢百罹。
嚴陵亦同趣，始盛及終衰。
謁孺子祠·其二
作者：趙蕃
朝代：宋

潛德固宜祀，高文寧可埋。
凄凉危像設，漬蝕半莓苔。
昧爾前賢貴，空令見者哀。
欲言寧我聽，小立謾徘徊。
謁孺子祠後由南昌還艤舟之地
作者：趙蕃
朝代：宋

南昌假傳欲上書，孺子乃復辭聘車。
東都已顛不可救，莽篡未露猶枝梧。
福爲市卒終潜吳，穉乃懸榻太守居。
吁哉迹異心不殊，出處語默如是夫。
謁文叔于松谷
作者：趙蕃
朝代：宋

鷄鳴戒柴車，月落到林寺。
先生方睡美，童子驚客至。
晨霜粲屋瓦，初日照平地。
雖非贊公宿，似是超師誼。
分携屬秋風，倏忽竟此歲。
相望不爲遠，數見良不易。
公行立朝班，我政親農耜。
自茲出處殊，寧使心迹異。
歡華一朝寵，風節千古事。
要令松谷名，因公表於世。
謁趙文鼎墓
作者：趙蕃
朝代：宋

君卧青山久，余今白髮新。
秋風對摇落，舊事入悲辛。
此世寧長世，吾身豈久身。
蕭蕭聞鶴夜，耿耿待鷄晨。
謁雷潭寺韓文公祠
作者：趙蕃
朝代：宋

使君令尹各能文，政亦及民俱好春。
考廢祠賢端有以，後人當復嗣前塵。
謁顔范祠·其一
作者：趙蕃
朝代：宋

處士當年配水仙，范公亦儼客星懸。
誰知舊日番君國，颯爽英姿蓋九賢。
謁顔范祠·其三
作者：趙蕃
朝代：宋

爲政當知政所先，政先孰愈祀先賢。
可憐顔范祠堂下，草蔓不鋤階甃穿。
謁顔范祠·其二
作者：趙蕃
朝代：宋

義氣常於翰墨看，凜然今日拜衣冠。
去年已失臨川郡，及爾能來愧始安。
謝人送水僊
作者：趙蕃
朝代：宋

珍重江南好事家，老將種蒔作生涯。
似憐寂寞書齋裏，折贈盈籃栗玉花。
謝張帥
作者：趙蕃
朝代：宋

試仰元戎貴，還瞻簿領卑。
居間凡幾級，其勢可懸知。
屢進黄堂拜，夙蒙青眼期。
筵華紛饜飫，飲劇聽淋漓。
既納違離謁，并頒道路資。
間令叩齋閣，禮謝歷階墀。
披豁忘名位，高深詎測窺。
憂人多語政，餘事亦論詩。
似欲徵凡作，何勝枉譽辭。
更成湖上集，仍厠幕中奇。
七字昔靈鷲，吾言今總持。
流傳久已困，收收尚無遺。
自省才惟薄，難堪德過儀。
受之增踧踖，見者亦驚疑。
暫爾休行役，於焉紀謝私。
釣竿如可把，懸榻定除絲。
謝彭沅陵送貓
作者：趙蕃
朝代：宋

怪來米盡鼠忘遷，嚼齧侵尋到簡編。
珍重令君憐此意，不勞魚聘乞銜蟬。
謝徐大雅見過
作者：趙蕃
朝代：宋

霜風索索撼枯條，令我亡悰首屢搔。
懶效揚雄作奇字，政同靖節湛新醪。
朝來怪底兒童喜，何處肯來車馬勞。
不是東都徐孺子，誰能背俗訪吾曹。
謝文顯老丈見過
作者：趙蕃
朝代：宋

茅簷冷如水，落葉堆不埽。
林深日上遲，近午猶未冒。
忽聞咿啞聲，籃輿遠來造。
兒言此何客，貌古玉色膏。
心知定夫子，躧履仍著帽。
我居甚荒僻，好客鮮能到。
自非金石交，性不移濕燥。
誰能忘崎嶇，於此修夙好。
貧家雞黍窄，菜甲僅可芼。
屬君又止酒，何以相慰勞。
寒窗數日款，但有相交導。
我姿雖不敏，敢不期勉蹈。
滔滔流俗中，往往皆媚竈。
看君閉戶志，有力甚於奡。
衣單食不足，恥以饑寒號。
曰吾道當然，尚友古人操。
我雖因事歸，未免斗食耗。
而君辱與遊，何殊渭衝潦。
窮年語未卒，迺以將歸告。
半百顧非遥，驅羸行往報。
謝李正之惠潘墨
作者：趙蕃
朝代：宋

地爐窮日坐寒灰，顧與貍奴爭席隈。
硯少磨研塵滿面，筆疏驅使腐生莓。
慇懃不記玄圭覓，邂逅欣同賜璧來。
藥裹關心廢詩久，恐因詩械却爲災。
謝王使君
作者：趙蕃
朝代：宋

卧痾衡茅下，誰顧疾作門。
忽傳故人書，犬吠雞爭喧。
書陳使君賢，有好罔不惇。
念子藥物須，萬錢致深恩。
我未謁使君，此饋曷見存。
是風久寂寥，當於古人論。
亟起欲下拜，展轉足但捫。
事殊送酒家，孤負老瓦盆。
食粥已數月，政類顔平原。
呼僮糴新粳，洗甑汲井渾。
鄰蔬價不二，取足充盤飧。
豈止飽妻孥，自可留弟昆。
聊寬口腹累，姑置襦袴溫。
惟我困流落，寄跡無田園。
東南數十州，遍走如乞墦。
今者屬有役，病縛不得犇。
幾思出入勞，復慮霜雪繁。
使君儻加惠，茲又何足言。
屢將入城府，跼蹐駒在轅。
因風道感謝，情至筆載援。
謝知縣丈相率汎舟且訪寓舍併呈子暢兄
作者：趙蕃
朝代：宋

父老延見後，詔書宣布餘。
臨流具舟檝，散步輟車輿。
天氣清而朗，物情和且舒。
聊爲曲江飲，報此暮春初。
人物玉相倚，山川畫不如。
要窮詩律細，寧遣酒行疏。
既益園官菜，亦留溪友魚。
風期須我輩，樂事見群居。
欲去鷺前導，重來犬入裾。
還迂長者轍，薄憇野人廬。
謝答嚴用韵送綠萼梅
作者：趙蕃
朝代：宋

瀟湘艮玉質，淺黛拂修眉。
倚竹無人問，碧雲添一涯。
謝答嚴用韻送綠萼梅
作者：趙蕃
朝代：宋

兩詠君家兩樣梅，清愁已瘦一分肌。
春風咫尺花無數，更合安排幾首詩。
謝莫升之惠茶
作者：趙蕃
朝代：宋

雙罌稍輟焙中茶，好卧黄紬穩聽衙。
禦雨况聞當用瓦，固知不怕落簷花。
讀二傳作
作者：趙蕃
朝代：宋

長卿召問自拘監，子雲待詔因王音。
得官甚薄不捄辱，作賦可憐空苦心。
讀介菴集題其上
作者：趙蕃
朝代：宋

風前舊揖青綺帔，老去今披古錦囊。
千古未忘圖像拜，也知風骨類文章。
讀公擇篋中徐季益孫子進昆仲詩有懷其人因以題贈四首·其一
作者：趙蕃
朝代：宋

幾年禪月閟靈棲，石磴崩摧僅可梯。
誰遣詩人來借住，自應無飯只羹藜。
讀公擇篋中徐季益孫子進昆仲詩有懷其人因以題贈四首·其三
作者：趙蕃
朝代：宋

囊有清詩無一錢，夜窗翻倒謾妨眠。
荆溪溪上長回首，不見音書已二年。
讀公擇篋中徐季益孫子進昆仲詩有懷其人因以題贈四首·其二
作者：趙蕃
朝代：宋

怪渠詩律自江西，曾把文章謁紫微。
今日凄凉亦何甚，異方流轉未能歸。
讀公擇篋中徐季益孫子進昆仲詩有懷其人因以題贈四首·其四
作者：趙蕃
朝代：宋

我貧猶說在有貧，覊旅如君更感人。
强道詩工能泣鬼，未如錢夥可通神。
讀去非有行集
作者：趙蕃
朝代：宋

山嵯峩，江洶湧，舟疾如飛得無恐。
忽來何處有竹編，勢與江山欲爭勇。
回思往日曾倡酬，我詩島嶼縈微流。
鶴鳬長短天所付，追隨恐失邯鄲步。
讀呂益卿所寄詩編明日四月一日也
作者：趙蕃
朝代：宋

舊雨連今雨，空庭斷行跡。
有時出門看，平湖四無壁。
忽傳何處書，令我喜折屐。
新知呂夫子，寄我詩滿冊。
是時羊牛下，携之就簷隙。
首披山居賦，奇字多莫識。
徐徐見關鍵，坦若由戶出。
定師離騷經，不入相如室。
秋懷似選詩，法嚴仍事實。
白沙龍陽作，如杜紀行役。
卒至同谷吟，三讀淚橫臆。
君何知之晚，今古蓋一律。
兒曹苦問爺，何事爾不懌。
徑卧忘解衣，中夜猶太息。
曉窗啼鴂喧，今日復何日。
和以扶疎篇，吾馭真可叱。
讀子進浙行詩軸中有二詩見寄次韻報之·其一
作者：趙蕃
朝代：宋

近有平安使，新詩得盡傳。
深懷行役苦，更憶弟昆賢。
笠水鴟夷子，荆溪玉局僊。
經行如有訪，小爲繫歸船。
讀子進浙行詩軸中有二詩見寄次韻報之·其二
作者：趙蕃
朝代：宋

何夕佳風月，仍陪笑語清。
依依數行李，了了盡平生。
要使交游態，渾如手足情。
居閒有此樂，那用占時名。
讀山谷文
作者：趙蕃
朝代：宋

深居度日渾亡頼，小役踰旬抑又疲。
到處青山恃青眼，隨行黄卷有黄詩。
少陵授受後千載，此老風流彼一時。
衆作沛然雖莫禦，要云萬折必東之。
讀朱先生雲谷詩
作者：趙蕃
朝代：宋

昔在龍門勝，祇今雲谷居。
吾州端不遠，曷日從籃輿。
讀東坡和陶詩
作者：趙蕃
朝代：宋

食已無餘事，坡詩信手繙。
飄零落蠻蜑，收拾重璵璠。
未易窮關鍵，纔能味語言。
向來陶謝並，今日要重論。
讀東湖集二首·其一
作者：趙蕃
朝代：宋

世競江西派，人吟老杜詩。
五言真有律，徐穉是吾師。
不但時相似，還能猛出奇。
平生誤學處，深恐不能醫。
讀東湖集二首·其二
作者：趙蕃
朝代：宋

頼爾破孤悶，讀之惟恐殘。
行間雖舊熟，句外得新看。
已後平生學，懸知欲到難。
堂堂寧復有，凜凜故疑寒。
讀林子仁詩
作者：趙蕃
朝代：宋

連林泥滑滑，遍地苹青青。
多病愁難却，春風夢已經。
曾過蘄水郡，不見少微星。
獨行慙方駕，清詩許乞靈。
讀王有道詩
作者：趙蕃
朝代：宋

校書非隱遯，逢亂偶棲遲。
少日治安策，暮年忠義詩。
空聞狩岐隴，不見頌浯溪。
有墓荒叢棘，無祠奠酒巵。
讀舊詩作
作者：趙蕃
朝代：宋

長日胡爲度，繙囊閲舊詩。
渭南雖乃祖，脩水是吾師。
論自唐虞遠，名繇屈宋垂。
相傳均一體，所得亂他岐。
智鑿空奇字，天成在達辭。
江山真末助，學問本深基。
性癖端渠似，窮工殆我欺。
誰能釣時譽，聊以慰朝饑。
讀謝幼槃集·其一
作者：趙蕃
朝代：宋

茗椀不能驅睡魔，漫携詩冊向庭柯。
世人祇愛高官職，孰與公家兄弟過。
讀謝幼槃集·其二
作者：趙蕃
朝代：宋

自汲清泉除硯垢，樹陰微息晚涼初。
箇中得意誰知我，筆下忘言我羨渠。
讀阮嗣宗傳見其醉六十日免求昏之言與醒忘作勸進辭據案便書何乃異同耶作阮嗣宗詩
作者：趙蕃
朝代：宋

善觀阮嗣宗，醒醉俱托狂。
廣武歎已絕，蘇門嘯何長。
昏既以醉免，辭寧不終忘。
又疑殺青上，闕文今或亡。
不然竹林遊，何獨棄山王。
豐城送成父弟還玉山三首·其一
作者：趙蕃
朝代：宋

溪上同舟送，江頭獨步歸。
秋風方落木，客路要添衣。
故舊詢安否，形容話瘠肥。
吾行猶許遠，爾去復誰依。
豐城送成父弟還玉山三首·其三
作者：趙蕃
朝代：宋

調護山中竹，斧斤毋使侵。
當門要移種，遶塹合分陰。
詩去慙如錦，書來定抵金。
上言說兒女，其次及山林。
豐城送成父弟還玉山三首·其二
作者：趙蕃
朝代：宋

酒薄僅飲濕，歌長欲淚垂。
人皆有兄弟，我獨困乖離。
苦乏田園計，初非干謁資。
途窮與計拙，千載少陵詩。
負暄
作者：趙蕃
朝代：宋

天公知我寒無褐，惠以簷間百尺裘。
挾纊固殊如是想，索衣不歎晚爲謀。
神融遽合莊周夢，意氣俄乘竹葉舟。
側聽屋山雞正午，又愁寒雀暮啾啾。
貴溪出陸
作者：趙蕃
朝代：宋

捨舟覓籃輿，意欲避搜句。
那知花草香，不減江山助。
霏霏霧將歛，兀兀村又度。
長卿故倦游，征夫問前路。
歸歟亦何爲，時哉正農務。
貴溪簡李商叟方元直
作者：趙蕃
朝代：宋

李侯佳句似陰鏗，早向茶山識贛曾。
滌器寧同長卿逸，閉門不學玉川憎。
平居尚憶尋君去，南廟應還訪我能。
詩卷當時更誰與，玄英文采被雲仍。
貴溪隔岸有二巖僕舊遊也聞子暢受秋租於彼以詩寄之
作者：趙蕃
朝代：宋

黄巖嶄絕人人居，徐巖蟠鬰處士廬。
扁舟半載泊南岸，折梅看雪頻携壺。
黄巖夾道松百株，風來迎送齊笙竽。
壇崩殿古黄冠癯，懸巖石刻墨可模。
徐巖觸目多荒蕪，啼嘯往往紛鼪鼯。
廢基斷砌或有無，名字不復知誰渠。
聞君奉檄方受租，播糠瞇目莫與娛。
作詩爲君道何如，尋幽速遣從騎驅。
賦成孰寄當念吾，不用寒溫枉素書。
賀向伯元通判休致
作者：趙蕃
朝代：宋

薌林再世企疎堂，不但私榮國有光。
畢娶了知家法在，耐官爰自祖風長。
眼明圖史猶年少，手種檜松今老蒼。
父客同時亦同盛，成都卜宅匪它楊。
賀吳仲權召試館職
作者：趙蕃
朝代：宋

重爲湖外別，難寄日邊書。
詎敢疏風義，欣聞有詔除。
圖書天祿閣，文陳玉堂廬。
祕記資讐校，人材務養儲。
端如策晁董，不比召嚴徐。
惟我高曾世，曾仍位序居。
永懷元祐始，絕歎建炎初。
衰謝今如此，淒涼實在予。
賀周待制兼直學士院
作者：趙蕃
朝代：宋

重聞陸贄掌絲綸，可念公朝道必伸。
暫向玉堂還舊直，亟從鳳沼據通津。
招來贊普邊疆肅，詔感山東德意新。
誰謂文章財小技，計功端合畫麒麟。
賀魏使君雪用何叔信韵
作者：趙蕃
朝代：宋

漢竹初來號令班，不知疆域遠長安。
陽升頓使羣陰伏，旱極真成上瑞看。
比擬敢言風絮亂，豐登預想麥秋寒。
冰清玉潤登臨處，不用賦詩名喜歡。
賈丈用昂字韻作詩中有見及復用韻奉呈併簡徐謝二丈
作者：趙蕃
朝代：宋

人謂先生老，詩壇近一昂。
共知文力健，何有鬢毛霜。
自料才非敵，從今氣減狂。
同宗有徐謝，我亦漫窺牆。
賣花行
作者：趙蕃
朝代：宋

頳肩負薪行，所直不滿百。
大舸載之來，江頭自山積。
不如花作稛，先後價增損。
身逸得錢多，人寧知務本。
賦劉子澄墨莊
作者：趙蕃
朝代：宋

勤力漢疏傅，遺安龐德公。
公家業異此，衰盛國應同。
賦山居
作者：趙蕃
朝代：宋

何謂雪名寮，應同立積腰。
要爲膏以潤，不作晛而消。
園小鋤斯食，書多復不枵。
青雲附能顯，況乃白雲招。
賦滕彥真家玉桂
作者：趙蕃
朝代：宋

伏暑不可耐，所思惟執冰。
常時月桂紅，乃作素色凝。
維南實炎方，草木氣所憑。
素馨與茉莉，玉色俱相仍。
得非因月感，光射尚能乘。
賦胡達孝林霏五題
作者：趙蕃
朝代：宋

老樹綠相交，新林翠褭梢。
童能奉巾盥，客有問推敲。
香事身依佛，炊煙地遠庖。
渾疑宿雨在，不見曉禽嘲。
賦辰州東園水鄉
作者：趙蕃
朝代：宋

往日蒼苔滿廢牆，祇今新綠漲芳塘。
不唯新種荷成柄，更復添栽柳作行。
墨客休題洛神賦，主人政念水仙王。
倦遊拓落渾無此，伹擬攀搴學製裳。
賦道傍菊·其一
作者：趙蕃
朝代：宋

園亭種菊只須多，名實相求半已訛。
紫蔓弱莖真此物，顧埋林莽雜蓬萊。
賦道傍菊·其三
作者：趙蕃
朝代：宋

山行漸欲墮荆榛，夾道黄花獨爾新。
野外籬邊非失所，尚能寒眼動詩人。
賦道傍菊·其二
作者：趙蕃
朝代：宋

世無元亮亦無詩，菊亦凄涼孰汝知。
問我無詩寧愛菊，落英聞道可充饑。
賦道傍菊·其五
作者：趙蕃
朝代：宋

日和猶有采花蜂，日冷凄然難爲容。
不以無人廢芳事，政應蘭薏與同宗。
賦道傍菊·其六
作者：趙蕃
朝代：宋

黄菊花中黄蝶飛，似憐節晚悵餘暉。
春風桃李明年事，十月清霜何處歸。
賦道傍菊·其四
作者：趙蕃
朝代：宋

三逕雖荒菊尚存，江東書到每傷神。
七盤八疊辰州路，頼爾相看作故人。
贈于革去非時爲武陵尉
作者：趙蕃
朝代：宋

憶昨聞君謂君老，及見知君得名早。
文章妙處殆夙成，不作揚雄少而好。
西山南浦飫搜尋，武陵桃源蹔探討。
諸公識面爭我出，學子聞風競門掃。
嗟我無聞不足畏，何事相逢亦傾倒。
論詩未易當韓豪，聊復悲吟似郊島。
贈別吳仲權三首·其一
作者：趙蕃
朝代：宋

英英延陵家，藹藹宜章縣。
政用魯諸生，俗今齊一變。
諸公競推轂，天子思晚見。
用捨有是夫，交親誰不羨。
贈別吳仲權三首·其三
作者：趙蕃
朝代：宋

移舟漢將祠，躡屐秦人洞。
一別幾何時，酒杯還此共。
前途或追隨，祇恐終倥傯。
要是策羸驂，無繇踵飛鞚。
贈別吳仲權三首·其二
作者：趙蕃
朝代：宋

昔在山水樂，往往失意人。
公今絃歌餘，迺復於此親。
搜羅既奇勝，落筆爲寫真。
文章復何似，高處殆先秦。
贈別周文顯三首·其一
作者：趙蕃
朝代：宋

苦節雖非中道，清風要激貪夫。
寂寞掩關高卧，紛紛頓轡長途。
贈別周文顯三首·其三
作者：趙蕃
朝代：宋

夏旱更憂秋旱，江南未卜湖南。
兀兀相看蹇步，蕭蕭重跨羸驂。
贈別周文顯三首·其二
作者：趙蕃
朝代：宋

有別動五六載，相過才一二朝。
白首我方糟麯，素風君欠簞瓢。
贈別徐永叔
作者：趙蕃
朝代：宋

憶曾看竹過焦山，重記同舟駭浪間。
邂逅真成肺肝熱，別離空益鬢毛斑。
芻青飯白吾能設，車殆馬煩君莫還。
此去江淮兩蕭瑟，爲言無遣尺書慳。
贈別歐陽全真三首·其一
作者：趙蕃
朝代：宋

我尚長沙客，君歸自五溪。
放舟知有日，枉駕忽衝泥。
少慰三年闊，重嗟千里睽。
交情故如酎，薄飯不嫌齏。
贈別歐陽全真三首·其三
作者：趙蕃
朝代：宋

往者贛州牧，與君鄉里儒。
身俱上黄閣，官或伏青蒲。
薦口寧虛啟，才名不可誣。
下僚如處士，鯁論亦時須。
贈別歐陽全真三首·其二
作者：趙蕃
朝代：宋

幾日暄寒候，渾如到嶺南。
岑岑無藥療，憒憒祇書耽。
雨止隅仍漏，鳶飛潦政涵。
君來得披豁，萬里散晴嵐。
贈別游子明
作者：趙蕃
朝代：宋

頻年此地幾維舟，愧費主人雞黍留。
祇道雙鳬已朝帝，那知一鶚尚遲秋。
小能過我談不惡，重復別君空作憂。
問訊東歸所經歷，但云巖石過丫頭。
贈別耆英二首·其一
作者：趙蕃
朝代：宋

學詩曾及謝玄暉，傳授應同一唯歸。
舊宅縱荒書故在，不妨幽僻借僧扉。
贈別耆英二首·其二
作者：趙蕃
朝代：宋

憶我移官惶恐灘，肯來徒步不爲難。
頗亦念君家四壁，囊中羞澀但頻看。
贈別謝茂直
作者：趙蕃
朝代：宋

江東何許上饒郡，置吏能淹謝法曹。
與世相逢腰漫折，對山吟詠首頻搔。
誰憐老去斗升祿，未博平生燈火勞。
我自都城與君別，一官於此始青袍。
贈別鄒君昆仲
作者：趙蕃
朝代：宋

湖北湖南路，俱行不憚疲。
難追燎須意，姑慰倚門思。
世士才華取，君家孝友基。
更能知我友，相與切磋爲。
贈劉子卿時劉將赴官鎮江併以道別三首·其一
作者：趙蕃
朝代：宋

幕府江寧日，校書元祐時。
堂堂公可作，岌岌我何衰。
孰有入門冠，而淹管庫卑。
用長宜顧問，誰與薦天墀。
贈劉子卿時劉將赴官鎮江併以道別三首·其三
作者：趙蕃
朝代：宋

吾友周信道，坐思終死窮。
眼中寧復有，地下亦難同。
夢絕西州路，愁聞北固鴻。
並遊惟伯厚，還愧尺書通。
贈劉子卿時劉將赴官鎮江併以道別三首·其二
作者：趙蕃
朝代：宋

江驛頻臨我，林園屢過公。
只言成遂別，何意復來同。
有用期思勉，無詩枉坐窮。
舊聞京口酒，準擬醉孤蓬。
贈劉進父監廟四首·其一
作者：趙蕃
朝代：宋

退士今安有，微官詎足旌。
茹蔬知味薄，不飲見神清。
要是高其事，况堪詩有聲。
淮南人物論，是亦一權衡。
贈劉進父監廟四首·其三
作者：趙蕃
朝代：宋

彼美南山石，槎牙更貫之。
道雖橫至寶，誰復賞奇姿。
歎息已云屢，寫摹嘗有詩。
吾曹從行者，名字亦俱垂。
贈劉進父監廟四首·其二
作者：趙蕃
朝代：宋

北客自無幾，老親寧重論。
客居誰肯記，郊寺辱深存。
厚義真難得，高情獨見敦。
寒燈仍薄粥，相與話黄昏。
贈劉進父監廟四首·其四
作者：趙蕃
朝代：宋

歲晚戒行路，問君何遠征。
風霜雖自苦，墳墓不勝情。
南徙計豈得，北歸邊未平。
非惟慕嚴父，抑亦念難兄。
贈南首座兼簡盧老二首·其一
作者：趙蕃
朝代：宋

旋糊紙屋過冬寒，客至成開去即關。
我亦借寮成掛搭，未妨朝暮往仍還。
贈南首座兼簡盧老二首·其二
作者：趙蕃
朝代：宋

主人禪伯乃詩伯，招得渠來共此山。
掛搭問儂能膽大，詩關直上有禪關。
贈吳昴山人二首·其一
作者：趙蕃
朝代：宋

又是芳菲一番新，寂寥依舊去年貧。
相看不用談餘事，且道逢迎有故人。
贈吳昴山人二首·其二
作者：趙蕃
朝代：宋

君行足跡遍江南，我亦飄零老不堪。
幸自尊中有醇酎，何妨醉倒又空談。
贈唐德輿通判
作者：趙蕃
朝代：宋

憶昔中原全盛日，猶推巴蜀多人物。
况今王氣在東南，北望中原渺蕭瑟。
先生隠居談典墳，博士乃有垂世文。
內前之行傳未了，鈎黨已到白鷺羣。
舍人父子自知己，紅藥翻殘棠屢憇。
逮公四世傳以是，池上鳳毛宜翽翽。
胡爲一再纔別乘，縱說翺翔豈其稱。
雞羣牛皂匪殽雜，玉水珠淵自輝映。
維公大父我曾祖，紹聖同年蒙主恩。
我今流落不足論，附驥詎敢儕青雲。
鄱陽別去今三歲，邂逅從公寧自意。
幾思著句道所以，筆力甚孱無好思。
今辰何以爲公壽，四世斯文端不朽，匪蜀眉山還有否。
贈嚴黎二師
作者：趙蕃
朝代：宋

往者聞三益，今焉欠一夔。
寄詩曾併達，得報乃相遺。
自說斯人死，尤懷一見思。
高樓雖物外，好句必天涯。
渺渺煙霞趣，蕭蕭蔬筍姿。
徧參真已悟，換骨久其時。
以彼大成就，而余深惑疑。
刀圭如乞與，瓶錫詎難隨。
贈墨二首·其一
作者：趙蕃
朝代：宋

奚李風流遠，名家得自賢。
粗能明款識，不暇別中邊。
歲計一丸足，癡人連屋懸。
此生能幾屐，茲士信超然。
贈墨二首·其二
作者：趙蕃
朝代：宋

斲我千年質，成茲數寸瑿。
當從黑白辨，豈問姓名題。
願效文章用，寧辭肌骨刲。
先生無浪語，略爲究端倪。
贈孫從之
作者：趙蕃
朝代：宋

吏事要及民，何假須緣飾。
是故西都儒，往往名背實。
萍鄉孫明府，抱負惟儒術。
起家長此邦，爲政皆有述。
催科非我急，急民使滋殖。
今夏戒艱食，粒米勸蓄積。
種麥貴宿耕，禾孫視前績。
是我賢弟昆，三市俱鼎立。
正之官南昌，大吏遭絲刻。
爲陳先世事，稍稍從吾律。
竊嘗歎斯人，當補諫爭缺。
如何即九原，我爲長太息。
叔也今王官，路以雲霄逼。
才難未易識，屢薦今始入。
贛川與洪州，目見非耳得。
使之佐廟謨，彌縫寧闕職。
公行被裏言，步武俱文石。
爲移一縣政，於以均萬國。
我雖落蠻夷，歸來豈無日。
儻遂樂耕耘，於焉吾事畢。
贈尤檢正四首·其一
作者：趙蕃
朝代：宋

多書如鄴侯，讀書如張巡。
一代信不數，吾身見能親。
門牆雖云舊，蹤跡乃若新。
政以沅湘遠，無由書疏頻。
贈尤檢正四首·其三
作者：趙蕃
朝代：宋

榜舟浙江潮，僦屋長安雪。
寒濤幸少年，積凍還復結。
雖逃蛟鰐虞，未免薪芻絕。
噂𠴲悵難登，囁嚅羞妄悅。
贈尤檢正四首·其二
作者：趙蕃
朝代：宋

往焉石灰橋，粲粲方秘書。
近者南浦亭，皇皇乃軺車。
遄歸今幾年，人望益以儲。
俱期白獸省，共徯玉堂廬。
贈尤檢正四首·其四
作者：趙蕃
朝代：宋

季秋過廬陵，客有示新錄。
尤楊兩詩翁，間以嚴州陸。
澧蘭與沅茝，頓覺無芬馥。
何况破囊中，欲探還自忸。
贈張次律司理三首·其一
作者：趙蕃
朝代：宋

長沙有賢掾，京兆出名門。
筆力追前輩，陰功及後昆。
龍門首加薦，樞府舊彌敦。
看即飛騰去，寧當尋尺論。
贈張次律司理三首·其三
作者：趙蕃
朝代：宋

長沙今十日，曾未及湘山。
舊疾痁頻作，方爐火自跧。
風高知木脫，雨細念梅斑。
飄泊方茲始，林園未遽還。
贈張次律司理三首·其二
作者：趙蕃
朝代：宋

及是凡幾見，於今乃白頭。
殷勤蒙飯設，緩急與醫謀。
夫子自爲德，畸人何足憂。
諸家何所歷，更有若人不。
贈彈琴李睎尹
作者：趙蕃
朝代：宋

臨川郡古多奇迹，嚴黎已老裘父沒。
江山縱是詩得摹，峩峩洋洋亦其物。
謫仙幾世之雲仍，平生嗜渠如嗜文。
光風霽月胸次有，渭北江東脚底頻。
忽來過我今幾日，擬欲贈行空四壁。
臨分謾與一篇詩，箏笛紛紛敢謂知。
贈徐處士
作者：趙蕃
朝代：宋

南朝文士數徐陵，騎省流風篆法存。
翰墨了知無異道，丹青今復見諸孫。
規模要自胸中具，繩尺嫌於筆下論。
太息藝成頭已白，誰能持使獻金門。
贈曾槃樂道
作者：趙蕃
朝代：宋

我居懷玉山，茶山非一游。
每觀文清竹，凜若人好修。
往來道嘉禾，詩曾長公投。
十年再建業，問勞加綢繆。
中歌殄瘁詩，尺疏去莫由。
雖微荆州論，感歎自不休。
今日復何日，蘭溪繫歸舟。
典型君尚有，一見寫余憂。
贈李子永泳
作者：趙蕃
朝代：宋

漫刺平生不妄投，不知我者謂何求。
平生願作李君御，問事況聞他秩抽。
驛舍夜凉陪麈尾，野田風晚從遨頭。
可嗟鞅掌催成去，未盡登臨山水幽。
贈楊左司三首·其一
作者：趙蕃
朝代：宋

白下初逢使廣軒，始披雲霧見青天。
黄花紅葉蒙深賞，白髮青衫又十年。
舉室尚爲湖外客，一身還上浙江船。
蓴羹鱸鱠雖佳矣，不是東歸重惘然。
贈楊左司三首·其三
作者：趙蕃
朝代：宋

有來聞說上封章，造膝言之外敢昌。
但見詔除頻寵渥，是知明聖識忠良。
都司萬事無不理，一語九州當致康。
况此十年門下士，反從勾漏弔沉湘。
贈楊左司三首·其二
作者：趙蕃
朝代：宋

先生文力早騫騰，今代詞人盡服膺。
已見陳詩歌上壽，更須作頌紀中興。
敢如杜集高岑比，尚媿韓門籍湜朋。
政爾周流不知屆，况于朝夕遂師承。
贈沈沅陵
作者：趙蕃
朝代：宋

紹聖同年今幾家，汎然遊宦偶天涯。
先因避賊來江左，身欠看山到永嘉。
世祿相期會騰踏，束書寧復漫咨嗟。
我今山色催歸意，君政黄紬穩聽衙。
贈法雷
作者：趙蕃
朝代：宋

道人曾與謫仙游，仙去騎鯨師白頭。
騎鯨端復向何處，試問援琴招得不。
贈王教授基仲
作者：趙蕃
朝代：宋

先君昔作濡須令，閭里所知清德高。
末路我今慚世業，一門君乃冠辰髦。
長公已有朝陽譽，夫子寧淹獨冷曹。
頗念相從問疇昔，不堪歲月去滔滔。
贈王進之
作者：趙蕃
朝代：宋

走遍東南數十州，皇皇長媿食爲謀。
閲人政爾亦多矣，有客可能如此不。
歎我漫知耽句僻，如君真復是詩流。
相逢頗恨夫何晚，華髮蕭蕭今滿頭。
贈硯
作者：趙蕃
朝代：宋

一種端溪石，下巖滋別源。
千金騰有翼，尺璧走非跟。
自顧婆娑質，適堪椎鈍根。
終焉老茅屋，已矣獻金門。
贈筆
作者：趙蕃
朝代：宋

管城封已失，少室價難高。
外作蕭嵩表，中慙去病鏖。
縱橫才適用，脫略已陳勞。
自分當頻棄，毋庸謂不遭。
贈筆工
作者：趙蕃
朝代：宋

食肉既無相，良工徒苦心。
吁嗟君類我，何處覓知音。
贈耆英
作者：趙蕃
朝代：宋

用世故欲巧，拙者終近德。
人皆笑髯曾，我獨長太息。
貧吾豈人爲，問天天不癡。
君看松柏受，寧與春風期。
贈蕭參議德藻二首·其一
作者：趙蕃
朝代：宋

諸侯賓客湖南盛，東海蕭生漢帝知。
前後相望真一揆，流傳况復有新詩。
鄉來識面嗟無地，今日登門可自遲。
未信千巖趣歸去，近傳新把峽州麾。
贈蕭參議德藻二首·其二
作者：趙蕃
朝代：宋

平生苕霅幾扁舟，意在斯人豈漫遊。
聞道千巖有高隠，甚思一見苦無由。
雖云葯石稍親近，未害煙霞廑攬收。
况是交承我伯父，援茲論契許前不。
贈袁州王教授時會
作者：趙蕃
朝代：宋

邂逅相逢索我詩，我詩何有鬢空絲。
能聲故爾媿侯喜，到處其誰說項斯。
肯約山行頻滯雨，預懷別後費相思。
一官獨冷休形歎，斯會簿書都不知。
贈許季升五首·其一
作者：趙蕃
朝代：宋

東都籍甚汝南許，人物嘗更月旦評。
後嗣流傳齊一變，如今推步有知名。
贈許季升五首·其三
作者：趙蕃
朝代：宋

方朔人傳是歲星，又云太白本長庚。
如何未免饑欲死，亦有佯狂萬里行。
贈許季升五首·其二
作者：趙蕃
朝代：宋

清江人物推陳謝，不減當年孔與劉。
肯爲賦詩仍作序，要明吾子乃儒流。
贈許季升五首·其五
作者：趙蕃
朝代：宋

學詩自足致寒饑，更欲探求造化機。
我坐一偏猶不免，君今兩取是邪非。
贈許季升五首·其四
作者：趙蕃
朝代：宋

惶恐灘頭一扁舟，桃花水漲如乘流。
君來叩戶喜欲倒，一問此行還遂不。
贈路芾德章
作者：趙蕃
朝代：宋

憶昔介菴老，視我猶子弟。
於今於越州，必灑西州涕。
重憶郎中公，契與外氏通。
慨我未知學，一見寧發蒙。
公於介菴老，筆硯相親友。
而於郎中公，學問躬授受。
與我非素交，有兒仍甚愚。
辱公收教之，舉俗有是夫。
辱書示深眷，未報無加譴。
平日但聞風，今朝真識面。
贈雲卿
作者：趙蕃
朝代：宋

迺翁里居時，曾上廬山牘。
懷賢訪其孤，今值詞人牧。
我嘗愛臨川，韓草刊於陸。
爾侯古雅趣，與陸堪並躅。
而翁詞翰佳，世亦思在目。
爾其持此詩，勿憚拜僕僕。
侯寧謂我易，未遂嗔爾瀆。
峩峩兮西山，光燄那久伏。
贈韋德卿秀才
作者：趙蕃
朝代：宋

蚌繇珠剖孰爲冤，鶴豈鳴臯且唳天。
對策未居金馬上，夜書猶即短檠邊。
子誠異嗜如昌歜，我媿沉痾非藕船。
永好固知當有報，思眢才索不能篇。
贈顔文昺子明用孫從之韻
作者：趙蕃
朝代：宋

微風醒蝶夢，驟雨瀉天瓢。
剝啄携詩過，丁寧寄語邀。
詞臣上雍橐，勳閥侍中貂。
試問龜藏櫝，何如鶴唳霄。
贈馬奉先二首值其已病竟不相識·其一
作者：趙蕃
朝代：宋

使君何苦向宜州，應爲涪翁句法留。
銅柱寧興跕鳶嘆，金華要遂牧羊求。
壯時根本先培固，老去波瀾重卷收。
我亦學詩窮未達，是中得處可聞否。
贈馬奉先二首值其已病竟不相識·其二
作者：趙蕃
朝代：宋

湘山湘水久經懷，近歲扁舟始一來。
頗見留傳詩句寫，故勝摸索畫圖開。
城南雖鬰平生志，冀北未空千里才。
壯節曾聞趣除詔，辭官何乃尚徘徊。
贈龍王山菴秀上人
作者：趙蕃
朝代：宋

道人學易更參禪，一住江頭已六年。
勸我小留殊不顧，那知風雪有回船。
贛丞曾幼度相邀過明叔買江天閣幼度有詩明叔與成父弟皆和之亦次韻
作者：趙蕃
朝代：宋

落本千山迥，空江一带橫。
畫圖非意匠，詩句亦天成。
老我頭今白，逢渠眼暫明。
詰朝山嶽隔，杯面莫多爭。
贛丞陳擇之官滿歸清江追餞珠林
作者：趙蕃
朝代：宋

經行此地幾維舟，我亦飄零苦倦遊。
旱久未教梅破臘，霜遲留得草含秋。
離懷不似殘年促，細雨何如驟雪收。
底事令人重分首，自茲出處恐殊謀。
贛州出示馬提刑留題麻姑山次韻
作者：趙蕃
朝代：宋

發軔名山三十年，每逄佳處一悠然。
獨於此地欠行迹，始信茲遊亦屬天。
壇記舊模唐刺史，句題今誦兩詩仙。
和篇末至夫何敢，勢似求魚乃木緣。
贛縣道中有懷晦庵用江東日暮雲爲韻作五詩寄之·其一
作者：趙蕃
朝代：宋

我行向何許，貢江與章江。
悠悠異所見，俗變服亦龐。
定遷本中州，來南已殊邦。
况此接荒服，寸心那得降。
贛縣道中有懷晦庵用江東日暮雲爲韻作五詩寄之·其三
作者：趙蕃
朝代：宋

自往一寄書，俯仰又許日。
豈無東歸便，值遇多卒卒。
昔如馬口銜，欲去隨緩疾。
今者身屬人，動步窘刀筆。
贛縣道中有懷晦庵用江東日暮雲爲韻作五詩寄之·其二
作者：趙蕃
朝代：宋

此心如江水，日夜東復東。
不惟愛吾廬，顧瞻幾臨風。
今者款段馬，向來御史驄。
在我何得失，人自分悴豐。
贛縣道中有懷晦庵用江東日暮雲爲韻作五詩寄之·其五
作者：趙蕃
朝代：宋

半出未吐日，徐行欲歸雲。
豈惟陰晴殊，政自凉燠分。
物態故應爾，天機寧亦云。
安得變淑氣，盡爲除楚氛。
贛縣道中有懷晦庵用江東日暮雲爲韻作五詩寄之·其四
作者：趙蕃
朝代：宋

去年過辭公，忽忽值春暮。
及今復茲時，而公在何處。
荆溪坡之居，瀨上郊所賦。
公能躡高蹤，我豈遺野趣。
赤岸道中呈斯遠
作者：趙蕃
朝代：宋

小雨洗紅葉，青山舒白雲。
秋風有奇處，我友得平分。
趙蘄州枉示數詩皆弋陽往還所作經行道間有懷其人作長句寄之
作者：趙蕃
朝代：宋

一飯留人意甚真，數篇仍出好詩新。
追隨却恨向來少，悵望空增別後頻。
到處鷺鷗如習熟，轉經山水盡精神。
可憐吟諷多餘地，只是登臨無若人。
趙龍泉惠書及和三詩且用孫溫叟韻作詩見勞次韻
作者：趙蕃
朝代：宋

一紙翻翻正復頗，數詩兼與問云何。
敢言少日期耕籍，但道今年學荷戈。
已辦向人腰爲折，更愁逢彼怒成訶。
知時未暇傷鵜鴂，撥穀惟思和九歌。
趣成父寄酒
作者：趙蕃
朝代：宋

如聞已熟遂初泉，日日江頭數過船。
梅嶺望來能止渴，麴車逢處解流涎。
故人海內忘形少，風味杯中到手賢。
遥想容齋對陳子，有時醉倒竹騷然。
趣成父釀酒用子進家法故及其昆仲
作者：趙蕃
朝代：宋

入眼江梅皆好枝，是中勞我幾懷思。
詩聲何止一頭出，酒事乃稱百室師。
聞道名方曾口授，定應買秫趁冬炊。
小須旬月釀當熟，寄我茅齋不可遲。
趣章永豐祈雨
作者：趙蕃
朝代：宋

高田卷蒼埃，下田積荒穭。
頻聞父老嘆，似訴車戽苦。
吾鄉地猶薄，有類家素窶。
旱繇十日晴，潦自三尺雨。
吏斯靡常禱，神得誇屢許。
近雖略豐稔，曾不厚倉庾。
桑麻籍銖兩，門戶强撐拄。
往時屬初夏，插秧未終畝。
甘膏偶愆候，人意已深阻。
沛然天爲賜，翕爾農遂舉。
沉憂釋阽危，樂事覬安堵。
迨今幾何日，所歷無廢土。
豈惟勞手足，殆欲病腰膂。
早禾穗且實，晚稻花半吐。
更寬經旬虞，當作有歲取。
奈何又觖望，嗟爾復奚補。
雲師匪云怠，風伯敢固拒。
烹鵝竟何術，象龍恐非古。
精誠苟潜運，響應猶或俯。
誰能任此責，再拜謝明府。
趨上饒道中
作者：趙蕃
朝代：宋

風雨催梅子，溪山進客舟。
登臨雖慰眼，悵望復增愁。
歲月常爲旅，饑寒不自謀。
翩翩羨林鳥，閑逸愧沙鷗。
跋劉溪翁題韓府詩·其一
作者：趙蕃
朝代：宋

何人詠出韓家府，是我建陽劉叔通。
盡道唐人工樂府，罕能褒貶似渠工。
跋劉溪翁題韓府詩·其二
作者：趙蕃
朝代：宋

誰詠韓家府，建陽劉叔通。
是爲聞以戒，斯可謂之風。
妄矣彼侂胄，哀哉吾魏公。
向來歌頌者，豈但劇秦雄。
跋長公帖
作者：趙蕃
朝代：宋

每見故家觀故物，輒思前事念前人。
錦囊玉軸千年祕，儋耳珠崖萬里身。
跋韓澗泉詩
作者：趙蕃
朝代：宋

周漢歷歷上下秦，侯王將相史疊陳。
辱斯榮斯仁不仁，桃源鹿門商山人。
南磵遠孫澗之濱，所以三人入呻吟。
桃源本是耕稼民，鹿門商山抱經綸。
一世雖屈九原伸，所以絕筆於獲麟。
我之擬賦非厥倫，感公語我淚沾巾。
辨漆
作者：趙蕃
朝代：宋

面上清如水，牽絲作釣鈎。
撥開鷹糞脚，打起有浮漚。
辰陽待嶽祠之命舟發武陵回寄從遊諸公
作者：趙蕃
朝代：宋

叔父風流元祐支，清貧遠自相國時。
舊聞河朔人偉奇，元衡筆力猶可窺。
佳哉伯玉賢塤箎，小阮亦與竹林期。
兆民雖云非舊知，知之正自梅花詩。
伯壽憔悴儒冠衣，十年不調長苦饑。
經明行修後所歸，非吾光遠其誰推。
洪文學問方築基，基成可保無傾欹。
嗟我誤落東南陲，疏者迺親親異宜。
念我流轉終年疲，去章已上歸俟之。
或持酒肴或贈辭，亦或眷眷江之湄。
數面成親還語離，前日之樂今日悲。
秋風颯颯衣披披，山長水遠屬玉飛。
高城望斷日已西，望不可見令人思。
迂齋往葛水道中蚤起有詩見寄次韻答之
作者：趙蕃
朝代：宋

桑柘陰中數畝村，病多終日厭昏昏。
忽傳寄我道間作，徑欲過君竹下門。
坐看諸公上臺省，誰知陶令在田園。
文章勳業元難並，未易輕爲得失論。
近乏筆託二張求之于市殊不堪也作長句以資一笑
作者：趙蕃
朝代：宋

詩老作詩窮欲死，序詩迺得歐陽氏。
序言人窮詩迺工，此語不疑如信史。
少陵流落白也竄，郊島摧埋終不起。
是知造物惡鎸鑱，故遣饑寒被其體。
嗟我少小不解事，失身偶落翰墨裏。
年來百念已灰滅，只有宿心猶在此。
後來不作諸老亡，冥行恐墮澗谷底。
雖云黄卷可尚友，糟粕詎能臻妙理。
率然有作每自厭，一紙真成再三毀。
庶幾穮蔉望豐年，亦學乘流到涯涘。
那知事迺有大繆，藝未及成窮已至。
皆言詩工固可俟，窮爲先兆自應爾。
坐茲不復置追悔，志在溫飽誠足鄙。
玄泓管楮日相從，固異小人甘若醴。
朅來中書忽告老，一朝左右手俱廢。
嘲風咏月不耐閒，按圖姑聽求諸市。
我詩縱不稱犀象，葦管雞毛那慣使。
紛紛著墨與水浮，勢如絲亂安得治。
戲題滿几輒大笑，翻憶兒詩汙窗紙。
操舟無長病河紆，我詩固說當罪己。
又聞工欲善迺事，未有不先資利器。
作牋搜乞累朋友，往往猶吾歎崔子。
錦囊藤篋世不乏，鼠齧蟲攻誰料理。
那知我輩有百艱，此事且然他可比。
追路送誠齋到灘頭驛
作者：趙蕃
朝代：宋

樹樹春花阜，田田秀麥滋。
雖持玉節貴，不廢笋輿詩。
追送寧辭遠，乖離故在茲。
無嗔白頭舊，一見有深知。
送丁懷忠朝佐赴象州教授二首·其一
作者：趙蕃
朝代：宋

西山南浦昔相逢，桂林象郡今相送。
長才妙略世所知，諸公貴人胡不用。
文風廣被固可喜，志士遠適豈其理。
上書報罷君勿悲，廣西政復多事宜。
送丁懷忠朝佐赴象州教授二首·其二
作者：趙蕃
朝代：宋

我今方從湖外歸，君行重向湖外去。
湖南山水故佳絕，我獨茫茫畏長路。
君行更過五嶺南，象郡我亦聞人談。
縱令爲郡真爾好，願勿久留歸要早。
送交代吳共叔師禮
作者：趙蕃
朝代：宋

往君在太學，有類如何蕃。
仁義積諸身，諸生知所尊。
今君爲主簿，又類習鑿齒。
不仁荆州士，四海名未已。
誰云斗水渾，可養橫海鱣。
澗壑雖阻深，松檜能參天。
羣公頃爭薦，亦既陞初秩。
似君許人物，豈計一階級。
聖朝開文館，政爲時育才。
似君此風骨，咫尺斯蓬萊。
而我獨何者，瓦礫偶居後。
縱加刻畫工，未救無鹽醜。
古人重交契，今人顧不然。
願君保金石，勿爲燥濕遷。
飲君一巵酒，屬君千萬壽。
更欲拘君船，江頭已無柳。
送京運使赴召二首·其一
作者：趙蕃
朝代：宋

南浦維舟初拜公，五谿隨牒限趨風。
問途欲假移官見，傾聽讙聞召節東。
不但朝陽徯鳴鳳，正思御史昔乘驄。
我曹意見非黎庶，大庇要令天下同。
送京運使赴召二首·其二
作者：趙蕃
朝代：宋

一官不恨落羈縻，正謂邊頭獄訟稀。
但有膠膠還擾擾，略無是是與非非。
詩書舊學渾忘却，夢寐衡祠放得歸。
邂逅兩臺俱趣召，蓴鱸於此合知幾。
送人赴闕
作者：趙蕃
朝代：宋

雪後晴催江上船，一杯政爾話蟬連。
人生契闊可堪數，後會渺茫還屬天。
薦墨向來非草草，除書此去定翩翩。
西湖處士當年句，借問沙鷗若箇邊。
送何叔信三首·其一
作者：趙蕃
朝代：宋

幾年惆悵荔枝紅，婦薦孫擎壽媼翁。
我亦得歸無此樂，弟兄相對小燈籠。
送何叔信三首·其三
作者：趙蕃
朝代：宋

貴溪亦復謂三山，去我冰溪一水間。
舴艋篷籠不難買，有時乘興泊鷗灣。
送何叔信三首·其二
作者：趙蕃
朝代：宋

情均骨肉謂堯民，我輩相仍敢不敦。
越人可笑盟車笠，四海要知皆弟昆。
送信豐詹丞并寄贛陳丞二首·其一
作者：趙蕃
朝代：宋

此地已窮域，更乘惶恐灘。
家聲詞學舊，勇退急流難。
使者威嚴霽，尚書禮數寬。
聽渠丞訾謷，也勝尉酸寒。
送信豐詹丞并寄贛陳丞二首·其二
作者：趙蕃
朝代：宋

君見陳夫子，懸知問我能。
江鷗慣眠草，野鴈怯逢矰。
矯首困疾首，折肱懷曲肱。
携家能有弟，託死豈無朋。
送公擇入浙
作者：趙蕃
朝代：宋

日者君過我，今焉我辭君。
楚荆易得秋，霜霰行在辰。
我車甫來歸，君騎已在門。
喜我更安健，勞言再三陳。
已焉忽謂我，我行不逡巡。
問君何因爾，欲語聲輒吞。
我自解君意，操袂增酸辛。
男兒志四方，懷安實敗名。
不見折脅雎，慷慨西入秦。
君行其有合，宿憤當一伸。
造物固甚巧，頗解戲弄人。
願君稍安之，無爲自傷神。
諸孫君好交，送君必以文。
可慰別後覽，何憂去裝貧。
送前始興謝令二首·其一
作者：趙蕃
朝代：宋

維舟疇昔見南昌，杯酒還能共寶坊。
我自解君庾嶺意，清朝使者得梁揚。
送前始興謝令二首·其二
作者：趙蕃
朝代：宋

江南梅事已吹殘，想見嶺南青作團。
邂逅詩成肯相寄，憧憧驛使入長安。
送劉伯瑞四首·其一
作者：趙蕃
朝代：宋

長懷遠齋老，贈我五言城。
世上幾朋友，吳中君弟兄。
頻年欣再見，南走悵東征。
情話悅親友，交情見死生。
送劉伯瑞四首·其三
作者：趙蕃
朝代：宋

居者與仕者，所知張宋間。
咸能謂君好，政欲警余頑。
論已窮千載，才寧減二班。
何當傳副本，免使訪名山。
送劉伯瑞四首·其二
作者：趙蕃
朝代：宋

遠齋無恙日，酬唱幾多詩。
杜集容今附，韓門見昔師。
青雲雖益顯，種髮欲奚爲。
更欲求餘本，流傳海內知。
送劉伯瑞四首·其四
作者：趙蕃
朝代：宋

衡州有賢牧，吾黨更監州。
事作鹽梅濟，殊非涇渭流。
斯民均受賜，治狀各推優。
看即蓬山上，聯翩兩校讐。
送劉克昌文顯二首·其一
作者：趙蕃
朝代：宋

驛使相看合寄梅，日邊消息幾時回。
平生所積故已厚，九萬不須風更培。
送劉克昌文顯二首·其二
作者：趙蕃
朝代：宋

柳暗知津君送我，江臨快閣我辭君。
君行過我南山塔，爲道長懷日暮雲。
送劉公求還廬陵兼屬張元亨五首·其一
作者：趙蕃
朝代：宋

世有封胡羯末，非無觸目琳琅。
何似君家兄弟，睟然面背難藏。
送劉公求還廬陵兼屬張元亨五首·其三
作者：趙蕃
朝代：宋

得見雖能數日，晤言每恨匆匆。
曷日竹齋重過，更期汗簡同功。
送劉公求還廬陵兼屬張元亨五首·其二
作者：趙蕃
朝代：宋

中壘西京儒士，魏唐變作文章。
源委祇今安在，蕭灘灘水深長。
送劉公求還廬陵兼屬張元亨五首·其五
作者：趙蕃
朝代：宋

張子雖習舊識，近來乃讀新篇。
寄謝青原白鷺，何當共刺江船。
送劉公求還廬陵兼屬張元亨五首·其四
作者：趙蕃
朝代：宋

雪後梅增炯炯，風前柳政徐徐。
道上有詩堪寫，人回不用空書。
送劉得華赴漢陽教授二首·其一
作者：趙蕃
朝代：宋

昔公去太學，士曰奪我師。
今公去皇閣，里閭極公思。
公何德於人，曰公勇於義。
使其用於時，其效何止是。
送劉得華赴漢陽教授二首·其二
作者：趙蕃
朝代：宋

漢陽在何許，越在河之北。
聖朝富文物，要使均萬國。
輟我學省彥，以爲遠方重。
化成亟歸來，明堂待梁棟。
送劉通判二首·其一
作者：趙蕃
朝代：宋

射策今晁董，摛詞昔左班。
題輿已最課，召節待遄頒。
鵬背九萬里，龍媒十二閑。
除書看臺閣，盛事聳荆蠻。
送劉通判二首·其二
作者：趙蕃
朝代：宋

國祚重興後，人才應運生。
端殊飛紫鷟，亦異夢長庚。
大半廟堂用，若爲州縣更。
垂弧賀今日，連茹徯茲行。
送向如愚赴廬陵丞
作者：趙蕃
朝代：宋

乃祖當年耐官職，遠孫今日振家聲。
閉門已盡五車讀，補吏反爲千里行。
丞不負君休自厭，詩能窮我竟何成。
春風儘可寬役役，不用迴頭數去程。
送吳提刑赴召三首·其一
作者：趙蕃
朝代：宋

擁節西來歲未更，提封畧已遍循行。
洞庭青草絕餘寇，沅水武谿俱力耕。
勿漫繡衣閒直指，正應天下急澄清。
治平已召吳公去，材秀何人是賈生。
送吳提刑赴召三首·其三
作者：趙蕃
朝代：宋

只道邊城獄訟稀，那知亦有造空爲。
不惟寬大難容止，正畏精明莫可欺。
已矣榜敲成俗吏，懷哉香火奉湘祠。
儻蒙一紙聞天奏，便是吹噓送上時。
送吳提刑赴召三首·其二
作者：趙蕃
朝代：宋

連朝欲作送公詩，以頌懸知孰愈規。
萬事要當明本末，一身切莫計安危。
老農不過除荑稗，良葯安能棄朮芝。
勿謂常談便輕鄙，獻言端自戒新奇。
送吳敘浦
作者：趙蕃
朝代：宋

生年月日雖則同，學而聞道莫比蹤。
學而聞道胡不庸，咎且不免寧論功。
一官俯首蠻貊中，幾年積弊頻年凶。
去姦植善扶疲癃，我所目見非聞風。
孰持黄詔來自東，謂君違天合君衝。
天家誤聽州家謬，歷計月日曾未充。
使家熟視州家惜，萬里君門誰爲通。
學而聞道要有用，達豈吾泰窮何窮。
君之授受遠有宗，湘水浩浩湘山雄。
龍門當日謂不遇，尹楊亦到明光宮。
送周仲材罷官還婺女侍旁
作者：趙蕃
朝代：宋

天風索索鳴枯桑，天寒自茲繁雪霜。
故人別我向何許，蘭溪水深葦可杭。
憶初識君上君堂，論交許參鴻雁行。
三年還往少間斷，惠好如此宜毋忘。
人生會合胡能常，君行我留增慨慷。
雖云吳楚數驛地，書札便恐疎寄將。
君才有如玉截肪，不待雕琢成文章。
一官婆娑百僚底，衆謂寶器橫道旁。
問君此去何其忙，金尊綵服樂未央。
他年盛事一門見，父子持橐俱明光。
送周守二首·其一
作者：趙蕃
朝代：宋

昔我移官皇恐灘，緘詩送公因阿連。
轉頭梅事兩飄忽，我亦解秩當返轅。
豈期邂逅客歸舍，逢公政成朝日邊。
可無一語道離闊，顧待別後空闌干。
我聞袁人道路言，往者頗病吏道煩。
袁人徯公以爲治，如赤子待父母安。
問公治袁竟何如，寬不至弛嚴不殘。
不惟民絕催科瘢，吏亦不急惠文冠。
太平官府見今日，珥筆舊俗略不存。
簿書期會足閒暇，江山風月忘遊般。
作堂圃中視所尚，我所尊者房李韓。
東西日月雙跳丸，後人思公面孱顔。
人言循吏治無迹，有如春風被田園。
試看一一發生意，從千百數何繇論。
淳熙聖人歎才難，得人之路無不殫。
而於守令最注意，往往六察并郎官。
少公邇日與幾政，仲氏力請得皖灊。
公雖遲登玉笋班，持節其惠寡與鰥。
未知除書落何地，我家懷玉江東山。
勿言形迹暫云遠，在處孰非千萬間。
送周守二首·其二
作者：趙蕃
朝代：宋

雨珠雨玉非襦粟，雨雨懸知勝珠玉。
去年病禱祗如楚，今歲應祈如撒菽。
黄雲割盡綠浪摇，可實饑腸慰枵腹。
微官但爲斗食謀，再拜題詩謝賢牧。
送周德望之參告太學
作者：趙蕃
朝代：宋

郢州清節著吾州，宜爾諸郎總好脩。
過我山林忘僻陋，爲君雞黍乏淹留。
結交群從非一日，欲話令人翻百憂。
畫舸曾同李膺載，竹林仍並阮咸遊。
送周禮侍赴召
作者：趙蕃
朝代：宋

昨奉書題歲且更，每逢人士說先生。
名高正倚斯文在，身屈不妨吾道行。
天以蒼生付安石，孰能三徑老淵明。
自憐留落端何幸，得向溪城一送迎。
送周袁州赴鎮三首·其一
作者：趙蕃
朝代：宋

百里更題輿，纔分刺史符。
循良重他選，途轍詎常拘。
不但治文牘，要令歌袴襦。
戚休顰笑裏，無或謂民愚。
送周袁州赴鎮三首·其三
作者：趙蕃
朝代：宋

世亂離鄉里，愚生後老成。
契篤馮翊幕，親敘潁川盟。
薄厚寧同俗，死生無異情。
一枝殊未穩，何日息飛鳴。
送周袁州赴鎮三首·其二
作者：趙蕃
朝代：宋

家住青源下，宜春起作州。
風聲故習熟，治政得優游。
意見寧當出，江山自足留。
端能不嫌客，準擬繫歸舟。
送唐信州
作者：趙蕃
朝代：宋

立朝因事去，治郡乞身歸。
世議無公是，人情有獨非。
陶潜深避俗，張翰早知幾。
試問還家樂，娛親只綵衣。
送唐德輿
作者：趙蕃
朝代：宋

國朝唐與蘇，不數漢相如。
繼彼二季後，當茲三世餘。
青雲曾給札，班鬢尚題輿。
古義惟知學，時人或謂疎。
鄭虔歸繫馬，阮籍倒乘馿。
日月且逝矣，賢才終舍諸。
何遲問安在，可使賦歸歟。
直自枉渚宿，還過彭蠡潴。
岷江飲鄉水，廬阜訪林居。
翰墨深懷趣，登臨想盡攄。
峴山孤湛輩，栗里羨宣舒。
執友半廊廟，先生寧里閭。
家聲紅藥省，人望玉堂廬。
計日豈偃薄，匪朝應詔除。
公其作鳴鳳，我自伴舂鋤。
送孝顯彥博昆仲赴補仍用前韻
作者：趙蕃
朝代：宋

清時擇士豈充員，大闢賢關務遠延。
一日擅場稱舉子，百年匡國是儒先。
爲言行役加餐飯，仍祝濤江穩放船。
意愜歸來期不晚，秋風觴酒大人前。
送孫子肅子儀兼寄子進
作者：趙蕃
朝代：宋

自君來主玉光亭，老柳頻看禿又青。
雞黍欣留故人飯，文書惡雜長官廳。
鄉來念別今真去，從此微言孰爲聽。
伯氏譍門季同役，歎予無策佐揚舲。
送常寧吳尉并屬寄聲吳交代尉比行余亦行追作此詩與之
作者：趙蕃
朝代：宋

我有章貢役，而君亦解舟。
飛騰今有路，憔悴不同謀。
黄甲昔簿尉，秘書行校讎。
同年若同舍，好爲話綢繆。
送張交代琮
作者：趙蕃
朝代：宋

歷數旴江士，推君父子間。
夷途有霄漢，蹇步乃荆蠻。
薦牘方爭上，交情勿重攀。
無緣更州縣，小試亦編刪。
送張剛中赴省
作者：趙蕃
朝代：宋

王都觀闕兩巍巍，遠道觀光亦已稀。
當念功名方發軔，可辭塵土蹔侵衣。
春風咫尺君得意，晚歲伶仃我欲歸。
儻過南山語吾弟，尺書因冷倦重揮。
送張王叔孝曾二首·其一
作者：趙蕃
朝代：宋

難弟詩初和，難兄蓋復傾。
時方論名位，公獨敘交情。
八座使邊節，舍人垂世名。
用之俱未盡，衮衮看公卿。
送張王叔孝曾二首·其二
作者：趙蕃
朝代：宋

接壤渠陽郡，咸歌別駕賢。
薦書曾列上，除日聽爭傳。
水疾山危處，風高木落邊。
栖栖憐倦客，渺渺送歸船。
送張王臣
作者：趙蕃
朝代：宋

邂逅高標識，漂流仁里依。
君爲鄂渚去，我亦鼎州歸。
風月情何已，江湖便苦稀。
政嗟書莫數，忽喜麈重揮。
論事多驚俗，談詩每造微。
方能以文會，遽復攬征衣。
常伯麒麟像，詞垣鸑羣飛。
官今況京秩，名且達天扉。
天馬當雲路，沙鷗合釣磯。
無庸問車笠，要不負羈鞿。
送張王臣還峽州兼屬峽守郭郎中季勇二首·其一
作者：趙蕃
朝代：宋

九州四海張安國，翰墨文章自出奇。
無復若人空閣象，忽逢難弟更名詩。
流風善政未云遠，家世斯文當屬誰。
我愧不堪門戶寄，相逢歎息在於斯。
送張王臣還峽州兼屬峽守郭郎中季勇二首·其二
作者：趙蕃
朝代：宋

久矣聞風折角巾，近來乃得誦詩新。
雨奇晴好西湖賦，梅落草生三峽春。
再拜因行爲多謝，尺書願寄恐無因。
靖州儻有平安使，佳句驚人不厭頻。
送張真州大經
作者：趙蕃
朝代：宋

渺渺春江綠水波，客中送客倍愁多。
一麾出守輸公去，三徑就荒如我何。
暫爲淮人符剖竹，即歸漢殿橐持荷。
異時治狀稱優最，十萬疲羸蒙拊摩。
送彭孚先赴辰州教授
作者：趙蕃
朝代：宋

因行碧湘門，倏念黄草尾。
曩辭戴安道，同者歐陽子。
那知三年過，僅謂一日爾。
惟辰雖陋邦，分教多名士。
前瞻固高明，後至復奇偉。
天將惠其俗，賢者不自鄙。
流傳幾人說，邂逅一見喜。
談論未云終，別袂已復起。
勿謂隔沅湘，因來致蘭芷。
送徐季益赴婺州陳尚書之招并屬寄謝郡守韓侍郎
作者：趙蕃
朝代：宋

禪月臺邊草樹蒼，下臨溪流碧泱泱。
君卜居之歲且長，徑路不忍夷其荒。
我時巾幅上君堂，勞君煮茶炷爐香。
與談世故如有亡，掉頭誦詩聲遶梁。
別來書劄闕寄將，忽然貽我細作行。
似言欲從懷玉旁，迤邐遠趣金華裝。
金華尚書漢豫章，招禮孺子固所當。
出處有道君素詳，此行甚重無或傷。
况君袖手久退藏，九十半百胡可忘。
儻謁地主詢吾鄉，爲致登臨憶侍郎。
送徐季純
作者：趙蕃
朝代：宋

觸目僞耶真，先生金玉人。
須知託交契，不特爲情親。
謁告歸何遽，連環夢豈頻。
還家已春服，綵戲不妨新。
送徐彥章並屬光庭
作者：趙蕃
朝代：宋

儒冠往往令人羞，夫君經明行益修。
豈惟吾州罕此流，他州亦復難多求。
邇來默默如有憂，君其莫遣胸次留。
是物能爲人贅疣，不但蕭然成白頭。
閩山重行歲且遒，梅花落盡臘酒稠。
茅簷夜氣侵征裘，一杯頗解思人否。
君家大阮真吾儔，許君能從竹林游。
福清政成早回輈，飽食相期趁麥秋。
送徐茂叔游宋衡
作者：趙蕃
朝代：宋

譽自賢關得，才由治劇新。
諸公共推轂，此去各通津。
歎我年猶弟，如何鬢總銀。
非關缺爲別，愁絕恐傷神。
送恭叔赴海門尉端叔約同過湘西酌別四首·其一
作者：趙蕃
朝代：宋

寓舍我至晚，官期君已催。
猶當載酒別，共作訪山來。
雪谷看題字，風雩話昔開。
樂山并樂水，隨處一裴回。
送恭叔赴海門尉端叔約同過湘西酌別四首·其三
作者：趙蕃
朝代：宋

楚岫新經雪，湘江半露沙。
蕭蕭斷行鴈，渺渺後棲鴉。
別意渾相似，詩成祇重嗟。
未嫌杯酒滿，直恐鬢霜加。
送恭叔赴海門尉端叔約同過湘西酌別四首·其二
作者：趙蕃
朝代：宋

君歎父兄別，我嗟朋友疎。
窮冬仍遠道，異縣復離居。
僅得追隨再，何由懷抱攄。
因來湖外使，爲寄海邊書。
送恭叔赴海門尉端叔約同過湘西酌別四首·其四
作者：趙蕃
朝代：宋

入自芝蘭室，重之珠玉淵。
一官從草草，萬卷本便便。
對鏡平多壘，閒郊闢廢田。
尉曹應事少，賓友定誰延。
送愚卿兼簡魯卿卓卿
作者：趙蕃
朝代：宋

逢人盡道爲官去，爲訪名山祇有君。
屨底衝殘大仰雪，筆頭带得祝融雲。
區區自誓王逸少，歷歷卧遊宗少文。
歸見二難應細說，恨余佳處阻平分。
送成父弟赴補試兼屬同行親友
作者：趙蕃
朝代：宋

南省新陞弟子員，詔來郡國亦詳延。
百年涵養期爲用，一日選掄非所先。
珍重好營當暑服，丁寧休覓候潮船。
故知同役皆親友，莫忘書來慰目前。
送敘浦呂主簿
作者：趙蕃
朝代：宋

參佐已能迎刃解，絃歌更整亂絲棼。
胡爲易地皆馳譽，信是高才本出羣。
良木更須深雨露，善禾端自力耕耘。
仕途似子誠難遇，別語如余敢不勤。
送文叔入都兼簡陳元齡周畏知文叔之弟華叔·其一
作者：趙蕃
朝代：宋

叔夜雖逃懶，元龍政坐豪。
清談盡名理，老句逼風騷。
才大端難屈，時平敢自高。
驊騮合鸞輅，斥鷃祇蓬蒿。
送文叔入都兼簡陳元齡周畏知文叔之弟華叔·其三
作者：趙蕃
朝代：宋

松谷門無鎖，迂齋席有塵。
山林從寡伴，臺閣政須人。
才識思難弟，儀型想伯仁。
諸公皆衮衮，老子自踆踆。
送文叔入都兼簡陳元齡周畏知文叔之弟華叔·其二
作者：趙蕃
朝代：宋

落落初寮裔，英英桐樹孫。
科雖分進士，官亦到詞垣。
近例皆如此，茲行不在言。
故人誰健在，爲我謝陳蕃。
送新茶與俞尉
作者：趙蕃
朝代：宋

山居每啜社前香，及是清明茶政嘗。
歎我白頭無母遺，一杯持與供高堂。
送施教授
作者：趙蕃
朝代：宋

盛心蓋俗忘，姦聲其道傷。
摻別伊何吟，停杯慨以慷。
君官上饒郡，分教明虞唐。
俄而及瓜代，朝天架康莊。
巖廊冠劍地，學省翰墨場。
失人易揣摩，失己勞酌量。
情融香梅葩，玉水春茫茫。
鴻毛遇順風，市朝在錢塘。
送昭禮還金陵四首·其一
作者：趙蕃
朝代：宋

上饒去金陵，道里何其邈。
俱爲江東郡，各在天一角。
君行寧知遠，我住若有縛。
何以見相思，書來不嫌數。
送昭禮還金陵四首·其三
作者：趙蕃
朝代：宋

松巒特立士，君也爲之子。
異同誚歆向，父子自知己。
向來知名人，得此多失彼。
願君考其然，九十半百里。
送昭禮還金陵四首·其二
作者：趙蕃
朝代：宋

君似便風船，千里纔一瞬。
我如久眢井，湮沒不可浚。
愧君力推挽，令我去鄙吝。
加我以數年，庶幾乎少進。
送昭禮還金陵四首·其四
作者：趙蕃
朝代：宋

誦君贈遺詩，吃吃口不倦。
相從曾未款，取別寧我願。
竟乖卜鄰約，遂作摶沙散。
君如不我忘，我復何所恨。
送晁元默自潭還撫二首·其一
作者：趙蕃
朝代：宋

臨汝差池再，長沙邂逅初。
飄零渠念我，留滯我嗟渠。
盤礴雖云久，追隨固若疎。
未知從此別，後會復何如。
送晁元默自潭還撫二首·其二
作者：趙蕃
朝代：宋

留落悲遺俗，凄涼說故家。
文科君有繼，世業我空嗟。
白髮時今晚，青雲去未賒。
還家語歸父，穮蔉要功加。
送晁舅翁子應過寧鄉謁令李思求
作者：趙蕃
朝代：宋

藉藉溈山寺，堂堂忠獻墳。
幽光發泉石，義氣慘風雲。
文舅雅能賦，令君深好文。
懸知契談麈，不待對爐熏。
送智門祥師便呈斯遠兄
作者：趙蕃
朝代：宋

寺後溪亭我所開，春風應已長莓苔。
南州高士如臨賦，爲把新詩寫寄來。
送曾季永赴道州永明尉三首·其一
作者：趙蕃
朝代：宋

西昌閥閲推曾氏，夫子家居仍舊溪。
我政結亭臨水際，君行誰與共攀躋。
送曾季永赴道州永明尉三首·其三
作者：趙蕃
朝代：宋

憶昔曾聞謫道州，每于文字見曾遊。
白鵝寺近永明縣，試覓記碑還在不。
送曾季永赴道州永明尉三首·其二
作者：趙蕃
朝代：宋

去年洞賊驚郴道，聞說居民甚可悲。
太守只今誰漫叟，舂陵示吏兩篇詩。
送曾耆英持胡端殿書謁張袁州四首·其一
作者：趙蕃
朝代：宋

是家風節在峨岷，仍見諸孫文字貧。
聞道江南有蜀士，不辭犇走犯蕭晨。
送曾耆英持胡端殿書謁張袁州四首·其三
作者：趙蕃
朝代：宋

袁州張侯吾所聞，政事不減大馮君。
如云已召符節令，行矣君其無憚勤。
送曾耆英持胡端殿書謁張袁州四首·其二
作者：趙蕃
朝代：宋

君知龍門不易陟，頗欲乞書南郡胡。
一幅斜行半年得，費君趼足幾工夫。
送曾耆英持胡端殿書謁張袁州四首·其四
作者：趙蕃
朝代：宋

我聞諸侯一朝享，可作寒士終年儲。
張家衣被及四海，不但一州歌袴襦。
送李仲詩二首·其一
作者：趙蕃
朝代：宋

武陵曾遠客，主簿作南征。
緬想經行地，猶含賦詠情。
故人如見問，白髮欲千莖。
却記相逢日，回頭歲月驚。
送李仲詩二首·其二
作者：趙蕃
朝代：宋

今代知名士，君家萃一門。
不惟文獻在，政是典刑存。
臺閣期平步，沅湘莫斷魂。
平生翰墨事，茲可壯期源。
送李元藻入浙三首·其一
作者：趙蕃
朝代：宋

唐室登科士，多因行卷知。
至今傳不朽，猶或謂能詩。
辟置仍於取，山林亦罔遺。
莫嗟今古異，窮達豈人爲。
送李元藻入浙三首·其三
作者：趙蕃
朝代：宋

我作長沙客，諸公多與遊。
聞風亦云舊，識面悵無由。
忽辱高軒過，仍蒙古句投。
偶從旁舍去，不辦小淹留。
送李元藻入浙三首·其二
作者：趙蕃
朝代：宋

漢廣求才路，嚴徐出上書。
朝猶辱徒步，暮已待公車。
今世無茲轍，夫君欲振裾。
雖然寧有限，或者爲吹噓。
送李袁州汎舟入浙
作者：趙蕃
朝代：宋

晦庵無處著，泛宅又吳淞。
載月初尋棹，看山不藉筇。
聽渠猿鶴怨，心喜鷺鷗逢。
遥想題詩處，楓橋半夜鐘。
送梁仁伯赴江陵丞三首·其一
作者：趙蕃
朝代：宋

往者左司公，會作荆州牧。
君時雖從行，所志惟聖讀。
今焉去爲吏，與昔當異躅。
試以身所經，參之耳曾熟。
送梁仁伯赴江陵丞三首·其三
作者：趙蕃
朝代：宋

君搴澧之蘭，我擷沅之茝。
邂逅桃花源，一笑若相待。
那知青草湖，追隨復連載。
南浦問何邊，冰谿復安在。
送梁仁伯赴江陵丞三首·其二
作者：趙蕃
朝代：宋

直道多不容，枉道夫豈可。
直道誠忤人，枉道還喪我。
如君直有餘，爲計亦多左。
而我枉未能，若爲逃轗軻。
送梁和仲兼屬寄謝吳丈三首·其一
作者：趙蕃
朝代：宋

故家人物久荒涼，政爲詩書種不長。
邂逅得兄真大雅，浮湛如弟漫斯狂。
平反已與于張輩，文力更居崔蔡行。
以薦陟官雖足喜，奈何塗轍僅尋常。
送梁和仲兼屬寄謝吳丈三首·其三
作者：趙蕃
朝代：宋

不但言歸自乞歸，使家幕府兩相違。
換官雖用朝廷法，竊議難逃世俗譏。
適我慍于心悄悄，送君往矣柳依依。
若見河南應枉問，爲將前牘叩天扉。
送梁和仲兼屬寄謝吳丈三首·其二
作者：趙蕃
朝代：宋

學詩將老竟無奇，猶有求交氣未移。
臭味祇知論翰墨，情親元迺與壎箎。
見來草草都能幾，別去悠悠孰慰思。
衢信兩邦聞擊柝，叩門他日得追隨。
送江憲移京西漕
作者：趙蕃
朝代：宋

流轉江湖後，飄零歲月餘。
僅能瞻玉節，忽已報除書。
借寇情雖切，依劉計已疎。
二天元不遠，大厦豈殊居。
使者澄清事，明廷獻納攄。
循行聊偃薄，朝覲勿躊躇。
處士獨苦節，清江空舊魚。
昔聞曾誦此，今日定何如。
送沈善昌朝
作者：趙蕃
朝代：宋

論契繇先世，言交自迺翁。
俱成落湖外，每恨隔湘中。
得見無幾見，願同終罕同。
如聞工賦好，無或嗜詩窮。
送沈沅陵
作者：趙蕃
朝代：宋

世官古所譏，世祿今不廢。
要之苟有人，二者非苦背。
君祖我曾祖，紹聖同廷對。
素風我莫嗣，清德君可輩。
江湖渺聞名，荆蠻適親誨。
忘年君固美，並行我終悔。
許以相唱酬，何止聞謦欬。
君行竟先我，後會何時再。
江花與江草，頗恨遠目礙。
君於門戶責，有似松柏耐。
而我詩書樂，政爾羞同隊。
臨分曷告我，苦語幸勿愛。
我亦安贈君，結蘭以爲佩。
庶幾二祖風，歲久端如在。
送湛挺之提幹自武陵迎侍於侯官兼寄鉛山尉曹馬莊父二首·其一
作者：趙蕃
朝代：宋

太學聲名舊，文昌薦墨珍。
銓曹略常調，幕府得嘉賓。
使檄辭南楚，安輿發故閩。
春風滿行色，有賦不妨新。
送湛挺之提幹自武陵迎侍於侯官兼寄鉛山尉曹馬莊父二首·其二
作者：趙蕃
朝代：宋

未歷番君國，先乘汭口船。
春波元甚駛，順水豈勞牽。
我去殆同適，公行真若仙。
壺頭雖不遠，不見馬文淵。
送潘元壽
作者：趙蕃
朝代：宋

喪亂違初載，飄零得晚交。
薰蒸厭糟麴，塵土困榜敲。
折柳分青带，贈蘭開紫苞。
君行過懷玉，下有我衡茅。
送潘湖南二首·其一
作者：趙蕃
朝代：宋

湖海頻年歷四遷，治聲往往遂無前。
長沙夜席喜今召，右史素風追昔傳。
要識平治端有道，不知論奏孰爲先。
豈惟人士想風采，聞說天心正渴賢。
送潘湖南二首·其二
作者：趙蕃
朝代：宋

名世公今第一流，百年端見幾人不。
臨民不作子桑簡，好善咸推樂正優。
侍從近臣方妙選，林園勝事未宜休。
曾聞王貢彈冠事，無奈相如故倦遊。
送潘端叔
作者：趙蕃
朝代：宋

長沙送我枉君辭，懷玉逢君動我詩。
不是固違良友戒，舍渠寧慰遠遊悲。
鴈來海角平安訊，春到湖邊南北枝。
儻憶平生故人否，衡門之下有棲遲。
送王亢宗赴劍浦丞
作者：趙蕃
朝代：宋

青松自是山林物，移植階除傲難屈。
雜居箠楚塵埃地，譬似高人累簪紱。
孰能哦詠於其下，古今僅有一斯立。
昌黎老翁爲之記，遂使崔名等金石。
王郎家世本愛竹，舊說不可無一日。
要將我竹配渠松，聊復從容寄卑秩。
春風咫尺龍蛇動，除地求栽政宜疾。
爲銘耘業定誰歟，是公筆力韓之敵。
送王亢宗赴建德尉
作者：趙蕃
朝代：宋

雁斷行連雨，梧乾葉隕風。
悲凉今日別，邂逅幾時同。
末路多浮梗，吾生甚轉蓬。
青衫溧陽尉，不歎孟郊窮。
送王子尊赴衡陽丞
作者：趙蕃
朝代：宋

王郎妙人物，獨步向江東。
昔尉既不醉，今丞寧肯聾。
相依脣齒國，忽去馬牛風。
清絕官曹外，何年著我同。
送王汝之江西二首·其一
作者：趙蕃
朝代：宋

一杯濁酒慰飄零，百首新詩見典型。
笑買扁舟又西去，悵予蓬戶只深扃。
向來雨合滕王閣，復道榛迷孺子亭。
珍重君行煩寄語，明年訪古會重經。
送王汝之江西二首·其二
作者：趙蕃
朝代：宋

君行應到鬰孤臺，惆悵登臨記昔孩。
別酒尚遲三徑菊，歸鞍好待一枝梅。
將軍揖客能增價，幙府羣賢定挽才。
我亦方謀下吳會，未知何地得重陪。
送王贊子襄
作者：趙蕃
朝代：宋

倦能聽雨眠窗底，忽起看山到水邊。
遂性不如衝露鳥，流行何況下江船。
不臻屈子南征地，寧識秦人避世仙。
邂逅相逢又相別，一杯重把定何年。
送王饒州赴召
作者：趙蕃
朝代：宋

吾君日旰坐延英，寤寐得人成太平。
常恐珍才在空谷，豈容舊德久專城。
潁州便合爲丞相，渤海無庸拜水衡。
今代吳公祇公是，自慚名謝洛陽生。
送程提幹
作者：趙蕃
朝代：宋

尚書曾剖上饒符，我姊亦歸高郵掾。
與公既親亦有故，此地經行幾相見。
十年幕府持旌麾，日月計之無乃遲。
治世急才寧定制，徯公把節慰民思。
送章季亨
作者：趙蕃
朝代：宋

隨檄常懷舍舊廬，值公作邑數旬餘。
攝官敢道爲僚契，投迹仍容借屋居。
詩社三年陪唱屬，交情一意保終初。
莫嗟了事真良苦，去讀人間未見書。
送筍與胡仲威
作者：趙蕃
朝代：宋

掘我窗前筍，與君充煮煨。
槎牙勿多棄，聊用敵崔嵬。
送芍藥與周子開
作者：趙蕃
朝代：宋

涉春風雨見花稀，紅藥開時春已非。
病夫何與知許事，送與緩歌金縷衣。
送莫萬安
作者：趙蕃
朝代：宋

西江十一州，我所歷者半。
紛紛墨綬徒，十有九頑懦。
使者金閨彥，用意人物中。
見我輒詢我，稱旨不數公。
我時官白下，與公未相識。
何以知其然，鷄犬相接迹。
無何困流轉，卒歲下風趨。
看其日所爲，自喜言不誣。
人皆竭民脂，我獨求民瘼。
上官雖喑嗚，民氣得和樂。
體用夫何如，動靜惟以誠。
夫豈今人歟，古人斯與并。
朝廷重縣令，不減用儒盛。
六察與郎官，遷除匪他徑。
公行始發軔，九萬當自茲。
侍從近臣間，況復多己知。
送莫贛州
作者：趙蕃
朝代：宋

赤縣權宜非昔時，近聞誰復古人爲。
向來聲烈有如此，今日飛騰已似遲。
鴈序相仍盡詞掖，虎城寧獨待瓜期。
歸哉懷玉山邊路，準擬重看召節時。
送蕨與成父
作者：趙蕃
朝代：宋

道人惠我南山蕨，頗带齋厨法醤香。
聞道城中少蔬供，急令健步走傾筐。
送藍吉州
作者：趙蕃
朝代：宋

前歲公開府，鄰疆我適移。
山坳深遣戍，齋閣遠投詩。
去國哀王粲，逢人說項斯。
春秋其我罪，觀過可仁知。
流轉今初定，保持端自誰。
筆難窮記牘，禮欲簉賓墀。
累日方求棹，傳聞遽解龜。
只云那有是，及此信無疑。
春事崢嶸際，農工勸相時。
吾曹一身計，父母百年思。
鴈渚新浮綠，楊堤亦褭絲。
茲時繫船地，異日寄書期。
學道安時順，餘寒近酒宜。
臨分意無盡，公爾豈其私。
送處州斯遠二首·其一
作者：趙蕃
朝代：宋

孰有如公者，蘄州又處州。
時人得稱誦，氓俗記君侯。
吏有循良擇，官無內外憂。
願將田里事，一一奏前旒。
送處州斯遠二首·其二
作者：趙蕃
朝代：宋

珍重徐斯遠，茲行豈漫遊。
過江探禹穴，下水到嚴州。
損益觀其友，淵源問所由。
我居如有縶，君去莫能留。
送趙一叔江西漕赴召三首·其一
作者：趙蕃
朝代：宋

兩載皇華使，江湖得少寬。
見皆儒雅錄，聞絕惠文彈。
內外有輕重，言行無易難。
春秋賢者責，傾耳向長安。
送趙一叔江西漕赴召三首·其三
作者：趙蕃
朝代：宋

我捧江西檄，公乘使者車。
飛騰今已去，留落又何如。
誰敢懷離闊，惟思讀詔除。
九州期大庇，寧獨愛吾廬。
送趙一叔江西漕赴召三首·其二
作者：趙蕃
朝代：宋

聖朝無闕政，賤子有私憂。
盜賊何多報，邊防益弛謀。
循良宜擇守，德政合交脩。
懷此言無路，公今近冕旒。
送趙一叔江西漕赴召代成父作二首·其一
作者：趙蕃
朝代：宋

憶昨公持使節西，迎公曾渡石田溪。
今公復因召節至，送公亦渡石田水。
公今西來又東去，送迎車馬紛無數。
我雖憔悴不如人，倚頼故情蘄一顧。
送趙一叔江西漕赴召代成父作二首·其二
作者：趙蕃
朝代：宋

阿兄今得太和官，買舟同載初不難。
公持使節豫章郡，蘄以過公道窘寒。
公今召節趨日邊，我雖失望猶欣然。
西江恩波千萬里，活此枯魚當易爾。
送趙叔自吏部知福州四首·其一
作者：趙蕃
朝代：宋

當年治安策，通達如賈誼。
汲黯不留內，似非朝廷美。
得非蕭望之，政事要詳試。
兩州已有聲，刺史還連帥。
送趙叔自吏部知福州四首·其三
作者：趙蕃
朝代：宋

公雖去朝廷，祕殿通班在。
不應獻納忠，於爾分內外。
而况我此州，甘棠存蔽芾。
旱疫苦相仍，要當蒙大賚。
送趙叔自吏部知福州四首·其二
作者：趙蕃
朝代：宋

人從閩中來，盡道閩中樂。
舊穀既年豐，今雨還時若。
公行亦何事，重赴三山約。
我乃願從之，微官還見縛。
送趙叔自吏部知福州四首·其四
作者：趙蕃
朝代：宋

憶昨過辭公，云有湖外役。
遲遲未能去，乃此困艱食。
湖外米雖賤，旱歲賈者多。
賈多米必貴，吾饑其奈何。
送趙成都五首·其一
作者：趙蕃
朝代：宋

蜀道當謀帥，維城孰愈公。
夷陵護江左，斜谷顧關中。
北虜心豺虎，南蠻勢蟻蠭。
守攻雖有異，鎮撫不妨同。
送趙成都五首·其三
作者：趙蕃
朝代：宋

甫也會依武，君平直見强。
沈冥幾大隠，坦率異真狂。
此士不易得，遺風今未亡。
經過下簾肆，好覓浣花堂。
送趙成都五首·其二
作者：趙蕃
朝代：宋

不但元戎貴，仍兼制使雄。
深沉天與度，簡敬學成功。
人士薰陶內，兵民教訓中。
詎應先郤縠，寧復後文翁。
送趙成都五首·其五
作者：趙蕃
朝代：宋

雪嶺瞻新鎮，冰溪想舊州。
向來欣御李，今日悵依劉。
有志思乘興，無才稱拔尤。
深知取義負，不假採薪槱。
送趙成都五首·其四
作者：趙蕃
朝代：宋

是別且萬里，可無書數行。
經過連鄂岳，留滯隔沅湘。
渺渺孤鴻送，悠悠一葦杭。
有懷春水闊，無奈暮雲長。
送趙興國
作者：趙蕃
朝代：宋

憶昨屢過叢桂坊，誦詩說賦聲琅琅。
飄流倏忽歲幾換，邂逅分携天一方。
治狀如君行且召，賦歸於我策爲良。
一篙清漲百灘沒，愧此蕭然鷗鷺行。
送趙詠道還侍兼簡然道昆仲
作者：趙蕃
朝代：宋

既見章江水，重逢懷玉山。
匆匆成履躧，草草僅荆班。
遥想獻觴後，應多對雨閒。
期君好兄弟，並轡古人間。
送逸歸上饒赴試
作者：趙蕃
朝代：宋

謂汝可勿去，汝去意已堅。
念欲終不遣，汝請倍諄然。
平時父母傍，一事略不與。
及今身自行，凡百誰汝護。
况當苦炎熱，道遠不可說。
晚須背斜陽，曉要踏殘月。
墟落乃可爾，陂湖深戒之。
藥物務頻進，童馬勿過疲。
得失渠有命，勉旃非日競。
汝解事文科，吾其老三徑。
汝歸見吾友，見叔仍見舅。
爲道糠覈肥，無奈相思瘦。
送邢大聲宏音二首·其一
作者：趙蕃
朝代：宋

客裏送行人，情鍾況所親。
絮飄吟帽雪，花雜馬蹄塵。
何處爲寒食，還家尚及春。
園林檢校事，欠酒著詩陳。
送邢大聲宏音二首·其二
作者：趙蕃
朝代：宋

不獨論新昏，晏晁原老親。
見來能幾日，別去忽今晨。
聖代無遷賈，明時豈避秦。
長沙武陵地，行樂恐傷神。
送鍾子崧解官而歸
作者：趙蕃
朝代：宋

三年簿領淹佳譽，一日江山問舊程。
却恨過從曾未數，浪緣文字許深評。
已傳相國知韓愈，安用河南薦賈生。
此去看公副時用，便應容我老農耕。
送陳慶伯三首·其一
作者：趙蕃
朝代：宋

衢信相望百里間，從來疎闊若爲顔。
與君既親亦有故，他日當期數往還。
送陳慶伯三首·其三
作者：趙蕃
朝代：宋

君到江南梅正開，折梅稱壽亦佳哉。
平安儻遇重湖便，爲把新詩寫寄來。
送陳慶伯三首·其二
作者：趙蕃
朝代：宋

聞道君行欲轉江，江行此路不勝長。
雖然不患無歸遺，收拾江山一錦囊。
送陳擇之從留尚書辟便呈鄂州劉別駕
作者：趙蕃
朝代：宋

聞道尚書鎮益州，故知朝取杜參謀。
孤舟南浦欣相遇，萬里瞿唐送遠遊。
爾後有懷惟蜀道，幾時因使覓蠻陬。
經行訪古應成賦，我所思兮黄鶴樓。
送陳監嶽參告宜春
作者：趙蕃
朝代：宋

不見存齋老，風流尚竹林。
一官香火吏，五字短長吟。
快閣鷗鷺渚，仰山鐘磬音。
何當同蠟屐，不用動離襟。
送韓建寧赴召二首·其一
作者：趙蕃
朝代：宋

頻向清時課郡功，履聲長憶未央宮。
祇言治行稱黄覇，果見朝廷徵弱翁。
簡注豈惟陛下聖，讙謠還見庶民同。
孰云故國非喬木，賜第行看又植桐。
送韓建寧赴召二首·其二
作者：趙蕃
朝代：宋

憶公典選繼昌黎，是我學人行卷時。
香火奉祠雖觖望，簿書棲邑尚淹期。
長年敢有飄零恨，末路欣逢陶冶私。
自度才能不堪舉，直思求地勉寒饑。
送鮑必達兼寄章季亨
作者：趙蕃
朝代：宋

人物稱夷白，星文仰少微。
常云馬羣盡，乃得鴈行飛。
天外一再見，客中先後歸。
因行謝章子，別久頓書稀。
途中呈明叔
作者：趙蕃
朝代：宋

相逢何必道寒溫，所過江山合細論。
四體不佳談舌强，不妨展卷有詩存。
途中閲曾運使所況文清集得四絕句寄之·其一
作者：趙蕃
朝代：宋

玉山冰水是吾家，城郭屢過三姓茶。
滿庭修綠誰人種，高節歲寒仍有加。
途中閲曾運使所況文清集得四絕句寄之·其三
作者：趙蕃
朝代：宋

兩賢堂下千竿竹，蕭散風流政昔時。
何妨乞我一灑掃，不用文移只付詩。
途中閲曾運使所況文清集得四絕句寄之·其二
作者：趙蕃
朝代：宋

舊抄題作茶山集，每恨不多看易窮。
全編敢意落吾手，何自得之從長公。
途中閲曾運使所況文清集得四絕句寄之·其四
作者：趙蕃
朝代：宋

桃源梅嶺幾成遊，天欲昌詩不自由。
一代如公才得此，五溪著我更何尤。
途中雜題六首·其一
作者：趙蕃
朝代：宋

人疲故思息，馬倦亦成噓。
彼政嗟吾役，吾寧陋彼居。
途中雜題六首·其三
作者：趙蕃
朝代：宋

山果秋皆實，山花晚更馨。
鳥飛時暗落，風靜或微聽。
途中雜題六首·其二
作者：趙蕃
朝代：宋

石有千年蘚，崖懸百尺藤。
祗疑雲尚合，忽見日初升。
途中雜題六首·其五
作者：趙蕃
朝代：宋

樹合猿啼遠，崖荒虎跡新。
尋常慣居者，辛苦恐行人。
途中雜題六首·其六
作者：趙蕃
朝代：宋

異俗吁成怕，吾身行若何。
略人仍負擔，祭鬼更鳴鑼。
途中雜題六首·其四
作者：趙蕃
朝代：宋

下壑疑無地，高崖恐接天。
端殊益州馭，敢盡祖生鞭。
通問贛州留尚書并寄三首·其一
作者：趙蕃
朝代：宋

去冬曾作送行詩，豈料重臨歲甫移。
盍遣德星均四海，願令竹馬快并兒。
使君不獨符仍剖，刺史還聞節再持。
吏治久安民則化，九重於此有深思。
通問贛州留尚書并寄三首·其三
作者：趙蕃
朝代：宋

陛下胡爲先一州，是公豈合久諸侯。
東江西江水且漲，南山北山春正浮。
促席久思宣室問，都人願覩翰林遊。
我家懷玉山之下，亦擬探奇謁道周。
通問贛州留尚書并寄三首·其二
作者：趙蕃
朝代：宋

疇昔王門耻曳裾，每懷端拜獻公書。
簡編訖補遺忘後，餽贐分霑憂患餘。
只信此心無改事，詎知彼譖欲何如。
屬聞盛府重開幕，適此故山歸駕車。
連日得順風
作者：趙蕃
朝代：宋

上水深虞費挽牽，順風似得江神憐。
雲山好處留不得，縱望令人空惘然。
連日昏霧感懷
作者：趙蕃
朝代：宋

窮山逼窮冬，苦霧作苦寒。
舉頭不見日，況乃見長安。
朝聽譙鼓微，午聽庭雀讙。
占晴復畏雨，有抱那得寬。
少日謬學詩，中年癡覓官。
擇術不自審，終焉墮艱難。
妄營三徑資，輕舍陋巷簞。
胡不返故步，無爲學邯鄲。
連日欲雨輒爲風所敗
作者：趙蕃
朝代：宋

不雨又一月，望霓空衆心。
雷師非敢怠，風伯故相侵。
國祀居常典，天誅徯下臨。
誰能奮韓筆，併爲丐商霖。
連日與邢伯言兄弟飲成四十字
作者：趙蕃
朝代：宋

江上風雖橫，林間月自新。
探囊看墨妙，酌酒話情親。
感歎思前日，飄零媿此身。
未妨頻夕醉，初不污車茵。
連日雨作頓有秋意懷感之餘得詩七首書呈教授知縣·其一
作者：趙蕃
朝代：宋

小雨洗清晝，幽花耀寒廳。
雲間返微照，風薄成細零。
蟬悽如欲收，蟲咽無蹔停。
渠將趣寒事，我自感頹齡。
連日雨作頓有秋意懷感之餘得詩七首書呈教授知縣·其七
作者：趙蕃
朝代：宋

沈侯賦郊居，歐公賦鳴蟬。
誰謂遠莫繼，有孫筆翩翩。
我獨歌骯髒，世憎還自憐。
秋風鳴不已，如欲相和然。
連日雨作頓有秋意懷感之餘得詩七首書呈教授知縣·其三
作者：趙蕃
朝代：宋

牆根數席地，聊爾遣耘治。
年豐菜亦熟，採掇斯及時。
拔葵媿公儀，學圃非樊遲。
幸逃肉食鄙，用補囊粟饑。
連日雨作頓有秋意懷感之餘得詩七首書呈教授知縣·其二
作者：趙蕃
朝代：宋

頹齡不可羈，寒事亦已迫。
女褐破未紉，兒襦短仍窄。
杜陵歎女癡，淵明更兒責。
返念田家翁，囷禾與機帛。
連日雨作頓有秋意懷感之餘得詩七首書呈教授知縣·其五
作者：趙蕃
朝代：宋

我官雖云薄，廩粟猶有繼。
懷哉江東弟，餬口當何計。
風悲隕高梧，雨歎凋碧蕙。
富合與貧離，怛然撫身世。
連日雨作頓有秋意懷感之餘得詩七首書呈教授知縣·其六
作者：趙蕃
朝代：宋

聞兒誦書聲，兩耳輒爲明。
青紫云乎哉，老我愧此生。
家聲寒如冰，奔走霜鬢盈。
束書故好在，淹泊諒無成。
連日雨作頓有秋意懷感之餘得詩七首書呈教授知縣·其四
作者：趙蕃
朝代：宋

淵明抱羸疾，猶復歸田園。
安能爲五斗，折腰若拳拳。
簞瓢非可樂，不改迺稱賢。
夫子故不死，仰鑽高且堅。
連日風雨有懷沈仲良歐陽全真
作者：趙蕃
朝代：宋

滿城風雨重陽近，此句豈惟時節詠。
古今凡歷幾詩人，獨覺柯山有餘韵。
臨川之謝東萊呂，往往懷潘用茲語。
我嘗評此七字句，政似江邊烏臼樹。
去年此節雖凄涼，和詩有沈與歐陽。
今年愁絕不可道，三人各在天一方。
連雨
作者：趙蕃
朝代：宋

夜窗連曉枕，城郭與山林。
旱苦七八月，雨欣三日霖。
殊勝建武穀，更愈櫟陽金。
斗食端可直，胡爲久滯淫。
連雨
作者：趙蕃
朝代：宋

窗外簷絕雨，檻前山返雲。
細聽還摵摵，觸眼又紛紛。
旱昔晨昏望，淫今晝夜聞。
平生憂國願，敢廢野人芹。
連雨即事
作者：趙蕃
朝代：宋

官居如穴還如巢，數間編竹仍結茅。
淫霖更值七八月，凉冷不待秋冬交。
豈惟寒近感蟋蟀，更爲役久悲蠨蛸。
偶茲得句付排悶，嬾復多言强解嘲。
連雨書事
作者：趙蕃
朝代：宋

麥熟蠶將老，晴須雨不宜。
頻年荒已甚，一飽此爲期。
陛下故勤理，爾民無怨咨。
磨鎌亦裝簇，晴日會當披。
連雨有作
作者：趙蕃
朝代：宋

往晴憂小旱，今雨慰深望。
細聽林園響，如聞粳稻香。
客來無褦襶，興可傲羲皇。
恨我瘍居體，孤渠醉作鄉。
連雨獨飲偶書四首·其一
作者：趙蕃
朝代：宋

緣山灌木長，遶舍芳草積。
敢希陶淵明，自謂張仲蔚。
出門無所詣，閉戶聊自得。
簡編或倦𠙆，壺觴恣酣適。
連雨獨飲偶書四首·其三
作者：趙蕃
朝代：宋

人無送酒錢，官無種秫田。
鄰家頼可賒，醉過春風顛。
春風急雨顛，梅黄更連連。
不念陋巷士，其貧類顔淵。
連雨獨飲偶書四首·其二
作者：趙蕃
朝代：宋

自昔嗜酒徒，往往皆能詩。
詩亦何與酒，胡爲必相資。
我詩既不工，我酒還復漓。
頹然亦復醉，信筆輒書之。
連雨獨飲偶書四首·其四
作者：趙蕃
朝代：宋

伯倫無他文，一頌自不朽。
淵明飲酒詩，乃至二十首。
未易多寡論，俱能金石壽。
我乏二子辭，徒然老耽酒。
連雪不已復作絕句詠之及六而止殆未免不愁凍殺之誚也·其一
作者：趙蕃
朝代：宋

粲粲初投米，飄飄旋落花。
巷深迷吠犬，林合誤歸鴉。
連雪不已復作絕句詠之及六而止殆未免不愁凍殺之誚也·其三
作者：趙蕃
朝代：宋

勿謂虛明質，能成積厭威。
由輕終及重，至著本從微。
連雪不已復作絕句詠之及六而止殆未免不愁凍殺之誚也·其二
作者：趙蕃
朝代：宋

對岸初封屋，臨流已蔽汀。
長江停衮衮，去鳥失冥冥。
連雪不已復作絕句詠之及六而止殆未免不愁凍殺之誚也·其五
作者：趙蕃
朝代：宋

往記嚴陵岸，喬林掛亂絲。
還思溧陽路，小艇觸輕澌。
連雪不已復作絕句詠之及六而止殆未免不愁凍殺之誚也·其六
作者：趙蕃
朝代：宋

背蔭常先積，當明竟早消。
草衰猶秀色，柳悴亦長條。
連雪不已復作絕句詠之及六而止殆未免不愁凍殺之誚也·其四
作者：趙蕃
朝代：宋

不假丹青手，居成水墨圖。
莫嗟玄尚白，靡歎糞難污。
連雪偶書
作者：趙蕃
朝代：宋

初雪爲歡謠，再雪猶喜視。
三雪已恐多，四雪翻爲異。
坐棲漏明屋，卧擁如鐵被。
蕭條市無行，寂寞門半閉。
官居且云然，野處當何似。
凶年畧無儲，度日唯旋計。
糟粕有十百，糠覈匪一二。
葛根藉長鑱，蓼草同滯穗。
哀哉當此時，已矣良不易。
仰頭叩皇天，俯首跼厚地。
天地豈不仁，冰雪行且霽。
春膏動土脈，好雨趨歲事。
但勤力田科，且下半租賜。
當思碩鼠去，切勿厭狼戾。
進之復有湘潭之役二詩見惜別意·其一
作者：趙蕃
朝代：宋

歲盡君當又一歸，開正我亦具征衣。
祇今湖北地非遠，異日江東書恐稀。
酬唱未能相數數，別離於此再依依。
到家無事還宜早，柳弄色時梅片飛。
進之復有湘潭之役二詩見惜別意·其二
作者：趙蕃
朝代：宋

君詩悟入已多年，信手拈來總自然。
靜似幽人居在谷，勇如壯士起臨邊。
波瀾收卷雖餘地，光豔發舒終屬天。
笑我饑吟空白首，亂蛩衰草晚風蟬。
進之雪中見過明日歸湘潭再用前韵二首·其一
作者：趙蕃
朝代：宋

詩材滿眼不能收，忽報君來爲舉頭。
寸鐵不持難白戰，汙渠何敢映清溝。
飛飛望絕千山鳥，浩浩心馳萬里鷗。
市遠家貧乏供給，愧煩終日肯淹留。
進之雪中見過明日歸湘潭再用前韵二首·其二
作者：趙蕃
朝代：宋

但見紛紛勢莫收，要窮衮衮若爲頭。
路迷界眼疑無地，水失汀洲僅比溝。
我欲出郊思借蹇，君歸乘艇喜衝鷗。
畏寒自縮真衰矣，絕境明朝不更留。
逸再爲婺女之行既別出郭矣夜不能寐成六絕句追送·其一
作者：趙蕃
朝代：宋

正學堂堂呂紫微，有孫端的爲傳衣。
祇今一派金華是，戴路年來汝所依。
逸再爲婺女之行既別出郭矣夜不能寐成六絕句追送·其三
作者：趙蕃
朝代：宋

茲行爲謝時衡嶽，併與傳聲呂法曹。
汝解事賢其自勉，我因求友不妨高。
逸再爲婺女之行既別出郭矣夜不能寐成六絕句追送·其二
作者：趙蕃
朝代：宋

體能中格號時文，能料科場可策勳。
此外更資爲學在，木須根立乃凌雲。
逸再爲婺女之行既別出郭矣夜不能寐成六絕句追送·其五
作者：趙蕃
朝代：宋

我歸猶爾未還家，送汝令人重嘆嗟。
送汝嘆嗟猶自可，最思阿慶語咿啞。
逸再爲婺女之行既別出郭矣夜不能寐成六絕句追送·其六
作者：趙蕃
朝代：宋

歲事將窮老所悲，念將留汝亦奚爲。
新年事業能增進，絕勝衰殘守舊詩。
逸再爲婺女之行既別出郭矣夜不能寐成六絕句追送·其四
作者：趙蕃
朝代：宋

去歲諸公祖敬之，我曾同席共委蛇。
相逢儻復蒙相問，爲道東歸鬢益絲。
遂初泉
作者：趙蕃
朝代：宋

荆溪溪水清無底，下有亂石白齒齒。
東坡先生所卜居，想像神遊應不死。
後來高躅嗣者誰，東門孫氏賢塤箎。
不惟文采風流是，釀酒喜客俱似之。
憶昨爲官在吳里，三年徵逐一日爾。
詩傳活法付乃兄，酒有名方屬吾弟。
當時釀熟曾入唇，大孫絕嘆能逼人。
世間名賢久難辨，顧恐石室來亂真。
遂初自是渠家賦，大孫取以名其住。
我今以是謚君酒，要使交情不忘故。
嗟予老矣百不如，有竹萬箇中藏書。
願從吾徒授此術，歸去傭田親種秫。
遊仰山欲游蘭若不果懷混融二首·其一
作者：趙蕃
朝代：宋

冒雨來看大仰山，不惟泉石意相關。
混融時事誰能說，稍向詩碑見一班。
遊仰山欲游蘭若不果懷混融二首·其二
作者：趙蕃
朝代：宋

欲尋蘭若尉知名，獺逕橋頭水亂鳴。
引領白雲人甚遠，縱遊誰解飲淵明。
遊叫巖用范元卿自普康歸日留題韻
作者：趙蕃
朝代：宋

溪行又作叫巖登，凉冷端如快踏冰。
所過有山成一訪，是知我亦在家僧。
遊吉祥寺
作者：趙蕃
朝代：宋

寒深朝未定，暖翠晚能佳。
不飲青帘酒，來尋古寺茶。
連枝空綠竹，獨木漫桃花。
埋沒聰明水，凄凉六一家。
遊太平寺
作者：趙蕃
朝代：宋

一水縈紆渡，千松高下栽。
童師空有塔，皖伯已無臺。
似爲尋山至，那因問法來。
茶香從汝供，詩味遣誰陪。
遊妙香院
作者：趙蕃
朝代：宋

說似桃花寺，逢人舉舊題。
山門循古磴，閣檻枕清溪。
三老催人去，孤筇得暫携。
龜峰仍不遠，觸熱未能躋。
遊山谷寺贈住山欽老欽嗣愚丘詩
作者：趙蕃
朝代：宋

少小已誦山谷文，老大始遊山谷寺。
按詩尋境盡可得，落筆不容追一字。
舊聞是老詩有宗，韓門更許愚丘雄。
風流前輩日已遠，此道此山俱屬公。
遊思庵
作者：趙蕃
朝代：宋

路落林灣得小庵，軒窗都在萬松間。
茲遊不爲尋僧至，更擬緣雲度一山。
遊浮洲寺
作者：趙蕃
朝代：宋

久客渾忘頼，羣山得細看。
身如悟浮沒，詩喜助波瀾。
塑象觀殊詭，作鐘懷叛干。
東湖空壯麗，芝嶺漫林巒。
遊石壁寺懷禪月
作者：趙蕃
朝代：宋

一棹夷猶石壁來，寺門雜樹向溪開。
七言粗可供詩本，十幅誰能致襪材。
想見高情澹雲水，未嗟陳迹掩莓苔。
倦遊到處渾如昔，欲住還成破雨回。
遊管歷院用喬子遷韻
作者：趙蕃
朝代：宋

北沙一勺淺沙泉，三日彎跧厭客船。
指似殿樓知有寺，經行陂泊見多田。
清泉方斛快新浴，草屨葛衣便晚天。
閲遍題名重惆悵，越州何許但雲烟。
遊茶山廣教寺
作者：趙蕃
朝代：宋

在昔鴻漸宅，當年東野詩。
兩賢雖可象，二士豈難追。
汩汩泉鳴谷，青青竹守墀。
平生志獨往，晚歲敢乖期。
遊齊山
作者：趙蕃
朝代：宋

借馬訪齊山，犇行不待銜。
舊來聞若渴，今日嗜如饞。
故喜地殊勝，却嫌僧近凡。
誰能一除洗，更出萬嵌巖。
過上村菴二首·其一
作者：趙蕃
朝代：宋

朵朵艷紅蕖，叢叢映碧蘆。
秋風見池沼，幽思發江湖。
愛竹寧詢主，行山得當圖。
弟同仍子姪，我友亦相俱。
過上村菴二首·其二
作者：趙蕃
朝代：宋

秀色留金鳳，餘芳在木犀。
日明能皜皜，風急似淒淒。
野地猶飛蝶，深林亦啼雞。
居閒常却掃，安步輟扶藜。
過介庵舊宅
作者：趙蕃
朝代：宋

悠悠西州路，慘慘日暮雲。
天不慦此老，世孰張吾軍。
成都揚雄宅，青山太白墳。
可憐車馬迹，不如鷗鷺羣。
過分水嶺二首·其一
作者：趙蕃
朝代：宋

水激風仍疾，山叢日易收。
才欣稍妍暖，忽恐變颼飀。
久客奚多感，對茲真欲愁。
無爲尚絺綌，當復念衣裘。
過分水嶺二首·其二
作者：趙蕃
朝代：宋

不歷閩山險，空云蜀道難。
有泉皆瀑布，無路不紆盤。
酒薄愁難破，詩成鼻爲酸。
舉頭唯見日，何處是長安。
過南昌以病不入城縱望偶題
作者：趙蕃
朝代：宋

滕王閣上退之碑，徐孺祠中魯直詩。
往客欠遊常繫夢，今行緣病復愆期。
霜彫南浦短長柳，雲掩西山濃澹姿。
落照有情增我恨，晚風無力度帆遲。
過叔文園亭題於竹上
作者：趙蕃
朝代：宋

一亭幽入徑，萬竹上參天。
我欲成閒詠，君能起醉眠。
清風誰爲起，宿雨晝猶懸。
莫厭此物聒，管絃非自然。
過叔異曲江磯叔異已赴官矣題其壁
作者：趙蕃
朝代：宋

故人去適梅花外，客子來哦桂樹秋。
欲寄一行無鴈過，漫題數字答蛩幽。
過吉水問蕭伯和兄弟云在縣四十里之羅陂遠不及見以詩寄之併呈仲和
作者：趙蕃
朝代：宋

憶昨携詩辱報詩，再來有約竟乖期。
不應置我毋庸友，何自令人極所思。
千里葉舟黄落後，一官斗粟倦游時。
訪尋不見蕭齊處，風雨何由話別離。
過吳江訪尉曹李仲純不值代簡寄之
作者：趙蕃
朝代：宋

曉尋仙尉向吳江，聞道乘舟警吠厖。
漁具畫圖賒面覿，松陵酬倡阻心降。
因人尚擬它時寄，共看無因絕境雙。
二季一翁新作別，望君須遣候船窗。
過周文顯所居
作者：趙蕃
朝代：宋

不謂於茲世，而能有若人。
藤蘿爲遮屋，圖史漫娛身。
安邑誰爲令，黔婁自守貧。
他時獨行傳，端可並麒麟。
過商叟林居蒙示半村詩集及曾吉父宏父王元渤詩卷因用前者奉簡之韵作二詩上呈商叟許抄半村詩集見遺故及之·其一
作者：趙蕃
朝代：宋

只道詩家無續燈，半村今喜見孫曾。
非關竽瑟異王好，自是文章多命憎。
題贈向人無苦秘，流傳後世豈無能。
溪頭賸欲連朝住，舟子催行底見仍。
過商叟林居蒙示半村詩集及曾吉父宏父王元渤詩卷因用前者奉簡之韵作二詩上呈商叟許抄半村詩集見遺故及之·其二
作者：趙蕃
朝代：宋

結交早日類知名，豈但當年王與曾。
野鶩家雞隨所嗜，玉環飛燕詎宜憎。
筌蹄久矣成深悟，駑馬猶當勉未能。
好取他山細摹刻，客來傳寫怕相仍。
過在伯于學中因而留飯
作者：趙蕃
朝代：宋

種竹栽桃久已成，滋芹折杏尚留情。
一官何可占遐志，萬卷懸知有舊盟。
得酒更能頻飲我，賦詩未穩每從兄。
向來淮擬俱歸去，今日參差不遂行。
過在伯於學中
作者：趙蕃
朝代：宋

曉出城南日映光，水烟橫截樹烟長。
多聞政欲從君語，造請寧能遣我忙。
勝可作亭攄意匠，醉因種竹試傳方。
規摹豈止衡山小，安得高歌題屋梁。
過女兒浦
作者：趙蕃
朝代：宋

青山峩峩聳髻鬟，流水瑟瑟鳴佩環。
朝雲暮雨在何許，秋月春風空自閒。
予今老矣鬢且斑，行役殆遍江之南。
舊遊渺邈大姑石，吾家側近丫頭巖。
過從禮
作者：趙蕃
朝代：宋

崖壁怒開張，盆山草木蒼。
高深類盤古，瑣細亦禪房。
雨潤畫粘壁，風微書散牀。
小留談不惡，而我病成妨。
過愛直驛次張安國韻
作者：趙蕃
朝代：宋

亭然一何奇，枯者亦靡側。
雖經歲祀多，未覺霜霰迫。
余行再此驛，爾故無變色。
慨念題詩人，深爲九泉客。
泥深兀羸馬，苔老迷舊刻。
愛爾故蒼蒼，余今變爲白。
過旁羅見靈山
作者：趙蕃
朝代：宋

過得旁羅上下灘，望中青出是靈山。
三年此地四來往，老矣向渠成厚顔。
過明叔有詩次韻
作者：趙蕃
朝代：宋

出門無所詣，引興獨茲長。
萬事一杯酒，三春百草芳。
暇能過巷隠，癡豈累官忙。
久坐疑成晚，樵歸漁返鄉。
過易簡彥從
作者：趙蕃
朝代：宋

雨從筍怒長，春雨陰暗成。
關門有餘暇，散帙不妨清。
從仕亦何好，隠居無用名。
悠然會心處，便欲寄吾生。
過曾季永
作者：趙蕃
朝代：宋

飯餘頗欲步尋茶，行到溪頭小飲家。
密竹自慳今歲筍，酴醿猶有後番花。
耽詩歎我寒仍瘦，養氣知君老更華。
夏木扶疎更應好，要分犢草伴鷗沙。
過曾季永見壁間張安國所書天下第一真仙之巖知有融州便託附賈季承書作二詩呈季永且懷季承·其一
作者：趙蕃
朝代：宋

見井渴已止，投林心更欣。
行方觸炎熱，坐覺遠塵紛。
誰滿鵷鷺集，子猶麋鹿羣。
融州在何處，壁字带巖雲。
過曾季永見壁間張安國所書天下第一真仙之巖知有融州便託附賈季承書作二詩呈季永且懷季承·其二
作者：趙蕃
朝代：宋

不見融州使，無從可寄書。
仙巖忽逢字，驛騎想非疎。
室近宜人桂，官勝衝尹馿。
江南熱猶劇，嶺外比何如。
過曾相士所居因題
作者：趙蕃
朝代：宋

見君每塵中，訪君每塵外。
茅湯煮仙方，茗椀出新焙。
溪亭不難作，軒樹茅爲蓋。
面識欲何如，臨流烏臼背。
過欽止
作者：趙蕃
朝代：宋

一飯肯留我，羣書容恣繙。
雨收還摵摵，雲破復昏昏。
山水琴中趣，桑麻野外論。
淡交真有味，炎附卒成燔。
過水南甚早
作者：趙蕃
朝代：宋

夜雨曉僅止，前山雲未收。
陂田飛宿鷺，社木喚晴鳩。
雲裏浮圖級，灘邊賈客舟。
故知山可住，不覺利能謀。
過水寺·其一
作者：趙蕃
朝代：宋

步向溪南寺，行尋白社徐。
祗言猶作客，不悟已遷居。
照壁詩無恙，當軒竹未疎。
掛包蘄異日，我欲掇其餘。
過水寺·其二
作者：趙蕃
朝代：宋

未見南溪泛，一看洞府家。
徑荒衝暮雀，林靜起棲鴉。
鎖鑰何其密，推敲漫自加。
及歸已薄暮，漁火在園沙。
過湖
作者：趙蕃
朝代：宋

杯珓吉難同，開船得轉風。
無云仗神道，人厄匪天窮。
過湖偶題書於鄔子之津
作者：趙蕃
朝代：宋

洞庭厥大九州間，此地吞潴未覺慳。
一抹遠青爲四望，亦云髣髴似君山。
過湖得便風舟甚駛
作者：趙蕃
朝代：宋

鳥飛不盡水黏天，隠隠青山若箇邊。
六幅蒲帆去如箭，江神有意特相憐。
過潼川之飛烏縣見餘干丞相題驛舍詩有感次韵
作者：趙蕃
朝代：宋

道學元無僞，標名徒爾勞。
孤忠天不管，一死世尤高。
未洗邊庭血，先焚董腹膏。
亂離元有自，附壁爲三號。
過玉光呈吳丞
作者：趙蕃
朝代：宋

又見秋風拉芰荷，也無官柳共婆娑。
青山只作向來看，白髮自驚重到多。
莫道予方有公事，須知地僻少經過。
數公句刻雖無恙，題榜風流欠景坡。
過王宗臣允元園廬三首·其一
作者：趙蕃
朝代：宋

大梁城裏王居士，園有江南數種梅。
亂後只疑隨刼火，那知移向此間來。
過王宗臣允元園廬三首·其三
作者：趙蕃
朝代：宋

擬欲過君非一日，哭妻值我買船東。
人事好乖有如此，轉頭今忽兩春風。
過王宗臣允元園廬三首·其二
作者：趙蕃
朝代：宋

不但栽梅如昔人，詩名籍籍舊傳聞。
我來豈直爲花設，傾倒相期出近文。
過生米市艤舟求浴望山巔有屋巋然至石岸數步宛轉荒級榜曰釣磯入門古壇對江上則有獨柏餘屋悉具體問之云施肩吾嘗垂綸於此柏則唐胡天師所植他無碑記惟華邦直則留題一詩有石刻因用其韻題釣磯又復用小閣壁間韻留題胡柏併書柱間浴罷理棹而去·其一
作者：趙蕃
朝代：宋

枕水危磯峙不流，是誰曾此被羊裘。
遺蹤幾覓無從問，落日清風過樹頭。
過生米市艤舟求浴望山巔有屋巋然至石岸數步宛轉荒級榜曰釣磯入門古壇對江上則有獨柏餘屋悉具體問之云施肩吾嘗垂綸於此柏則唐胡天師所植他無碑記惟華邦直則留題一詩有石刻因用其韻題釣磯又復用小閣壁間韻留題胡柏併書柱間浴罷理棹而去·其二
作者：趙蕃
朝代：宋

荒壇有柏翠參天，盡道栽從五代前。
仙事茫茫真是否，試當風月聽跫然。
過石陂少焉至曲睹寺
作者：趙蕃
朝代：宋

朝雨自應雨，晚晴真是晴。
猶經水曲折，方得寺紆縈。
鳥喚聲何好，雲歸迹故經。
青山能見導，破衲可無迎。
過祝氏南山
作者：趙蕃
朝代：宋

夢寐南山久，今朝始一來。
主人雖不在，亦許步崔嵬。
過秉文
作者：趙蕃
朝代：宋

相過每飲必論詩，濕吻沫濡真自癡。
名且不爲身後計，意寧能問俗間疑。
世皆競取君公謂，我獨何妨爾汝爲。
日暮劇談殊未了，臨分更爲月遲遲。
過西峰主人適出回訪劉伯山不值云過黄永新也
作者：趙蕃
朝代：宋

佛寺興已盡，隠廬來不賒。
隤基瀕野水，瘦竹隠疎花。
試挽添丁問，云過叔度家。
清談固難覓，渴肺頗思茶。
過豐城見甘叔異懷孫溫叟
作者：趙蕃
朝代：宋

劍氣當年屬斗牛，散爲人物尚南州。
時平未可蘇門隠，道在何卑幕府留。
聞道爲賢多受賞，未應此士獨遺搜。
經行不暇窮三徑，邂逅羊求詢舊遊。
過豐城訪甘叔異聞在曲江之磯頭庵放舟過之棹未及弭迎勞之詩已至次韻上呈
作者：趙蕃
朝代：宋

竟日江行歷抵尋，聳然高屋在深林。
夷猶未覺磯頭遠，下上方知磴級深。
好句已從天上落，快談仍慰別來心。
經行賸約重來見，嶺海他年無鴈音。
過貴溪數里望月巖作
作者：趙蕃
朝代：宋

宿雨洗清秋，行行早放舟。
團團正林杪，隠隠半巖幽。
永謝妖蟆食，寧須玉斧修。
少微并婺女，何事獨名州。
過鄰家看菊乞之以歸
作者：趙蕃
朝代：宋

徑荒空道菊猶存，豈不懷歸病苦昏。
乞得鄰花有根撥，带泥栽著定州盆。
過陳莘叔尹因以贈之
作者：趙蕃
朝代：宋

幾從邢子問先友，相與談公口不空。
治獄盡心無詭論，掛冠猶健有高風。
崢嶸正爾尚豪氣，矍鑠未應閑是翁。
兩月淹留見何晚，竹林松徑暫時同。
過雨市二首·其一
作者：趙蕃
朝代：宋

盧溪溪水接宣風，四面青山圖畫中。
盡日苦吟吟不足，始知才盡景無窮。
過雨市二首·其二
作者：趙蕃
朝代：宋

晴裏看山故自佳，雨邊益覺興無涯。
我家正在千山底，每一看山還自嗟。
過飲畢叔文家題其壁
作者：趙蕃
朝代：宋

擬過君家看牡丹，數枝纔及海棠看。
百年舊事誰從說，杯酒相逢强自寬。
過餘干懷介庵呈其婿方景嚴
作者：趙蕃
朝代：宋

重過餘干縣，長懷謫仙人。
猶如見顔色，不復聽紛綸。
栗里柳未倒，桐鄉祠尚新。
遺文李漢在，屬付斯無泯。
過黄狗步
作者：趙蕃
朝代：宋

古步經黄狗，平沙隠白鷗。
順流翻逆浪，欲去若苛留。
歷歷川原路，蕭蕭風雨秋。
頹然怕看鏡，白盡幾分頭。
道傍多薏苡菊花有感
作者：趙蕃
朝代：宋

菊花粲粲懷元亮，薏苡纍纍念伏波。
莫歎讒人未投畀，祇須濁酒到無何。
道傍菊一首奉呈安福丞公彭子壽
作者：趙蕃
朝代：宋

彼美東籬菊，胡爲官道傍。
蓬生雖翳翳，秉色故煌煌。
風露與湔洗，牛羊違踐傷。
未嗟愆節物，終必在醫囊。
道傍菊有感
作者：趙蕃
朝代：宋

昔日曾升君子堂，祇今蕭艾與俱長。
可憐冷蝶無時態，盡日伶俜爲汝忙。
道傍落梅
作者：趙蕃
朝代：宋

一樹梅花古道邊，隨風墮落自年年。
情知所遇合如此，未必春風獨爾偏。
道店菊
作者：趙蕃
朝代：宋

種花本欲娛行客，客子逢花特地悲。
忽忽重陽今半月，依然青蘂網蛛絲。
達觀僧紹本年九十能記東坡建中靖國題詩之事且云清都道士者坡同遊此寺坡題詩後道士臨之而滅其迹爲賦詩記此
作者：趙蕃
朝代：宋

老僧長生元祐年，龐眉皓首高頰顴。
紛然送迎過雲烟，解記南歸玉局仙。
清都道士同蹁躚，詩成忽俾如蛻蟬。
嗟哉用心故可憐，那知海內爭流傳。
遠意
作者：趙蕃
朝代：宋

不待蒼然暮色，可應萬里須論。
要悟須彌芥納，莫參雲夢胸吞。
遠父往富沙兼簡馬莊父二首·其一
作者：趙蕃
朝代：宋

徐郎既吳越，王子又甌閩。
孰與還仍往，惟餘病與貧。
尚寒花有信，欲盡雨催春。
子去寧關抱，余留獨損神。
遠父往富沙兼簡馬莊父二首·其二
作者：趙蕃
朝代：宋

子過鉛山縣，知名有尉曹。
談端抽繭紝，文力壯波濤。
見子心應識，思渠首屢搔。
共爲徐庶友，而獨不能高。
遠齋作十二辰歌見贈且帥同作
作者：趙蕃
朝代：宋

蟲臂鼠肝能幾許，何如徑駕牛車去。
虎頭未必果癡絕，死穴舊來輸狡兔。
先生端是人中龍，爲蛇畫足吾何功。
士窮有愧食穀馬，况乃爛羊關內封。
春風開花到猴李，白酒黄雞思下里。
賦因狗監笑相如，豬肝不食寧爲說。
遠齋和示疏字韻四詩復用韻併呈子肅·其一
作者：趙蕃
朝代：宋

交舊年來寖作疎，兩翁頻肯問林居。
兒時已誦天台賦，老去思傳祕府書。
可使鸞凰棲枳棘，未應騏驥伏鹽車。
時平自是功名晚，莫嘆江湖歲月除。
遠齋和示疏字韻四詩復用韻併呈子肅·其三
作者：趙蕃
朝代：宋

春風吹雨密還疎，門掩荒山數畝居。
換米但須居士屩，入都寧倚子公書。
安貧自足容高枕，處事時應念覆車。
所恨卜鄰非二仲，枉教三徑草頻除。
遠齋和示疏字韻四詩復用韻併呈子肅·其二
作者：趙蕃
朝代：宋

杖履過從每恨疎，何當有屋並門居。
我疑奇字就公問，公賦新詩令我書。
無事晝棋仍夜酌，有時溪檝更山車。
從教老色侵雙鬢，憑藉黄精爲茀除。
遠齋和示疏字韻四詩復用韻併呈子肅·其四
作者：趙蕃
朝代：宋

竹經載伐似微疎，濩落猶能伴我居。
自分舉家長食粥，從渠厚祿絕無書。
諸公漫仰蘇門隠，吾輩還羞李武車。
役役眼前何所直，百年終向夢中除。
遠齋用常字韻見貽次韻
作者：趙蕃
朝代：宋

閑中未免和詩忙，忙裏偷閑莫自妨。
一夢江山驚草草，半春風雨自常常。
桃花落去空流水，燕子歸來非故鄉。
世事多端付醇酎，我知公不愧平陽。
遠齋頃寄在湖日所作三詩舟中次韻·其一
作者：趙蕃
朝代：宋

黜陟無新報，山川懷昔人。
詩能言我志，貧不累吾身。
登眺盡遺勝，經行那厭頻。
江頭釣竿客，何物是玄真。
遠齋頃寄在湖日所作三詩舟中次韻·其三
作者：趙蕃
朝代：宋

向來吳楚隔，書札苦難通。
信與衢相接，我歸公亦同。
寓懷須酒聖，適意豈詩窮。
情性思陶冶，吾寧較拙工。
遠齋頃寄在湖日所作三詩舟中次韻·其二
作者：趙蕃
朝代：宋

近日杭州見，殷勤蒙置樽。
別來幾朝夕，書問欠寒溫。
譚妙元超詣，詩高外語言。
何當從杖履，底盡得深論。
遣興二首·其一
作者：趙蕃
朝代：宋

秋清意自佳，况此山崦靜。
今晨風日暖，亦復起我病。
叢深木樨多，激烈香成陣。
何必薝蔔林，方能明佛性。
遣興二首·其二
作者：趙蕃
朝代：宋

西風何從來，驚我庭下綠。
竹君了不知，儼立若带束。
山居陋無友，弔影唯吾僕。
得此助婆娑，寧能嘆幽獨。
遲曉微雨已而復止
作者：趙蕃
朝代：宋

曉雨初傳聽，晨窗已斷聞。
日行將杲杲，雲起更紛紛。
不似歲且盡，直疑春向分。
南方故諳此，北叟漫驚云。
避雨入總持寺謁澹臺子羽墓
作者：趙蕃
朝代：宋

瀕湖有幽寺，避雨適來過。
吏役毋庸遽，幽尋所得多。
雷祠真詭特，古墓絕微訛。
鳥篆森奇畫，龜趺載雅歌。
邂逅孫子儀於臨安喜而賦詩併懷子進子肅
作者：趙蕃
朝代：宋

車塵高沒人，欲障無能施。
忽逢故人面，如濯清漣漪。
客居縱荒凉，聊復具酒巵。
勞苦數語外，論事仍索詩。
長年口欲棘，一笑爲解頤。
懷哉二難兄，何由會塤箎。
邂逅徐應卿於都下要之同歸不可索詩因作
作者：趙蕃
朝代：宋

鉛山假尉懷初識，祖印依僧憶屢過。
看鏡余今歎斑白，束書君亦尚犇波。
肯因艇子俱歸否，捫此空囊奈若何。
好並千巖學詩去，侯門彈鋏爲悲歌。
還家二絕·其一
作者：趙蕃
朝代：宋

小出端如遠客歸，僕迎兒候犬循衣。
家人不問城中事，但道雨多蔬茹肥。
還家二絕·其二
作者：趙蕃
朝代：宋

竹因易葉聽風吹，入屋穿窗縱所之。
我亦閉齋愆掃溉，渠因投隙遂紛披。
還章泉山居
作者：趙蕃
朝代：宋

林園柿栗日，郊野秔稻風。
居皆有餘適，歲久無此豐。
台背敬父老，裹頭問兒童。
作客勿浪苦，此地吾當終。
邢兄大聲以重九日置酒約梁丈仁伯段兄元衡蕃亦與焉賦詩二首·其一
作者：趙蕃
朝代：宋

解印何其勇，五噫誰謂狂。
雲仍有人物，家世未荒凉。
學造淵騫寢，文推翰墨場。
論交有如此，敢恨落殊方。
邢兄大聲以重九日置酒約梁丈仁伯段兄元衡蕃亦與焉賦詩二首·其二
作者：趙蕃
朝代：宋

栗里當年節，柯山七字詩。
舉觴非徇俗，懷往要銷悲。
暑絡膚侵凜，風巾鬢颯衰。
多君能醉我，有客更同之。
邢氏園池上作
作者：趙蕃
朝代：宋

可意于茲夕，乃能來此風。
稻畦初吠蛤，草岸已鳴蟲。
三徑思茅屋，歸艎憶釣筒。
淵明寧隠者，魯望豈漁翁。
郊居晚行呈章令四首·其一
作者：趙蕃
朝代：宋

斜陽渺渺下前陂，牛自安眠兒得嬉。
行過中林却回顧，眼邊依約有新詩。
郊居晚行呈章令四首·其三
作者：趙蕃
朝代：宋

人言樂歲好催科，吾今方知自拊摩。
要識田家略無事，殺雞爲黍自相過。
郊居晚行呈章令四首·其二
作者：趙蕃
朝代：宋

早禾打穀歸高廩，槀秸堆場尚若雲。
目見田廬無此比，勸耕知自令君勤。
郊居晚行呈章令四首·其四
作者：趙蕃
朝代：宋

淵明薪水憂兒子，玉川送米煩鄰僧。
我今窮狀不可道，減憂得米憂年登。
郊居書事
作者：趙蕃
朝代：宋

物意因人喜，人情與物和。
家家繰繭火，處處插秧歌。
麥熟黄疑委，桑餘路尚多。
我居雖偪仄，度日亦婆娑。
郊居秋晚五首·其一
作者：趙蕃
朝代：宋

舊歲旱爲虐，今年雨以時。
如聞諸郡國，可脫半寒饑。
我自無田者，空成樂歲詩。
誰官太史氏，直筆要無遺。
郊居秋晚五首·其三
作者：趙蕃
朝代：宋

庭菊種匪晚，秋風開爾遲。
人嗟地力薄，我有歲寒期。
蘭芷元同類，蒿萊敢肆欺。
懷哉非失所，社老謾銜悲。
郊居秋晚五首·其二
作者：趙蕃
朝代：宋

祇道秋蕭索，木犀能再開。
驚看倚修竹，便恐滿蒼苔。
花瘦非疇昔，香深有自來。
微吟真浪爾，細折爲誰哉。
郊居秋晚五首·其五
作者：趙蕃
朝代：宋

霜雨飛何密，窮秋易作悲。
長身竹孤瘦，短髮草黄萎。
漸邇風霜迫，誰無裘褐思。
向惟逃夏日，今已念朝曦。
郊居秋晚五首·其四
作者：趙蕃
朝代：宋

松柏有正性，風霜無橫侵。
南方異摇落，衆木共青森。
曲士應懷悅，我曹嘗感心。
詩成誰和者，絃絕未忘琴。
郡檄子肅檢視旱田以詩寄之
作者：趙蕃
朝代：宋

是邦且熟無多收，况於水旱相爲憂。
使君奏課避非實，檄公按視臨田疇。
民聞公來相告語，活國憂民公自許。
平時愛我如恐傷，今胡不能爲輕賦。
人生衣食固有端，作苦寧敢求自安。
分當戮力給公上，何意年歲逢艱難。
吾君德盛過文景，詔書屢下民惟省。
公其爲我謝使君，考雖下下民安枕。
鄔子對月
作者：趙蕃
朝代：宋

庭戶容才咫，江湖見每賒。
秋毫渾可數，纖翳不能遮。
頗念從此去，還愁興盡嗟。
不如沽酒飲，飲醉卧蘆花。
鄧師契縣尉以沅陵韻作詩見貽次韻
作者：趙蕃
朝代：宋

歎息師門久不傳，葦間幾欲聽延緣。
多君有意工文字，老我空能歷歲年。
鵬鷃故知難一辨，夔蚿空復妄相憐。
雖然亦可凄凉慰，祇恐賡篇別是篇。
鄧林寺用孫溫叟韻
作者：趙蕃
朝代：宋

上天有路不爲難，丈七坳頭莫據鞍。
小憩還尋去時寺，戲拈枯筆臂猶酸。
鄭仲理送行六首·其一
作者：趙蕃
朝代：宋

周郎三復似南容，君亦因之師友同。
豈待湖南始相識，聞風元自大江東。
鄭仲理送行六首·其三
作者：趙蕃
朝代：宋

坐上每懷歌慷慨，杯行豈復計尋常。
我知不隔清風面，君想未忘明月章。
鄭仲理送行六首·其二
作者：趙蕃
朝代：宋

幾度拏舟湘水西，風雩亭下詠而歸。
驩然諸友相忘意，不叩仙壇與佛扉。
鄭仲理送行六首·其五
作者：趙蕃
朝代：宋

渺然一棹去何之，滿目新詩與舊詩。
細讀贈章多好語，顧憐追和却無奇。
鄭仲理送行六首·其六
作者：趙蕃
朝代：宋

病著形骸冷更慵，短檠寧復有新工。
異時邂逅相逢處，應歎依然舊阿蒙。
鄭仲理送行六首·其四
作者：趙蕃
朝代：宋

溪山廓廓眼增明，鷗鷺依依舊有盟。
所恨登高臨賦處，却嗟我友不同行。
鄰居送梅子朱櫻
作者：趙蕃
朝代：宋

山居蔬果少，口腹每勞人。
梅子欣初食，櫻桃併及新。
供鹽貧亦辦，薦酪遠無因。
便可呼杯勺，數朝陰雨頻。
酬在伯再用書事之韻
作者：趙蕃
朝代：宋

西行險絕類中巴，東望悲凉底是家。
渺渺春風限啼鴂，悠悠落日送歸鴉。
室盈幼稚爲腰折，腹有詩書宜氣華。
兩日不親顔色好，出門還恐滯泥沙。
酬季益
作者：趙蕃
朝代：宋

君家三尺窗，盡著溪上山。
怪君坐其中，舉世招不還。
餘嬉到五言，時許見一斑。
顧我僅曹鄶，季孟胡可間。
比年爾何緣，迺復罹間關。
試問蓬蒿居，孰愈轍迹環。
古來千里足，未必十二閑。
是故東方士，長饑猶好顔。
酬湯莘夫用懷孫溫叟韻見貽
作者：趙蕃
朝代：宋

長夜漫漫起飯牛，飛鳶跕跕墮炎州。
是皆有命無悲感，孰若委心安去留。
駿足豈嫌鑾輅苦，散才當逭斧斤搜。
吾人故有交期在，出處何須終並遊。
醉呈亦韓
作者：趙蕃
朝代：宋

人言唯酒可忘憂，我今醉迺生百感。
又言和氣如三春，我迺凄凉似秋慘。
層冰積雪春接冬，安得陽烏出幽坎。
紛然桃李吾不關，要與晴窗事鉛槧。
重九前一日東流道中
作者：趙蕃
朝代：宋

明日乃重九，今晨更天涯。
馬嘶原上草，菊放崖邊花。
吾家白雲合，歸路青嶂賒。
去去無復道，行行空自嗟。
重九纔四日爾風雨如此病卧殊亡聊小兒輩取酒飲予且索作詩强和淵明九日閒居一首
作者：趙蕃
朝代：宋

久不觀陶詩，彷彿如前生。
忽此迫重九，意是渠所名。
我方卧病中，齋居忘昏明。
不知簷雨落，但覺奔濤聲。
兩兒絕可憐，弱者纔五齡。
深憫乃翁憊，取酒前爲傾。
歲月已如許，我衰難復榮。
但願此可安，閭里無異情。
何必議徙居，終焉計將成。
重別成父二首·其一
作者：趙蕃
朝代：宋

盡室蘄偕隠，持家又即浮。
可憐居不易，還是食爲謀。
風雨連朝暗，江山千里遊。
不能携汝去，翻覺重吾憂。
重別成父二首·其二
作者：趙蕃
朝代：宋

中原歸尚棘，三墓久成蕪。
未議增封樹，先宜禁牧芻。
便須營虎落，將以護龍雛。
不用平安報，惟期剪伐無。
重午日摘枇杷薦酒因成兩絕句·其一
作者：趙蕃
朝代：宋

已載相如賦，還披杜老詩。
團團自長葉，佳實欠纍纍。
重午日摘枇杷薦酒因成兩絕句·其二
作者：趙蕃
朝代：宋

蜀酒能袪慮，昌陽解引年。
楚君爲楚節，湘客念湘船。
重懷思隠之作因回使寄明叔兼呈從禮景立
作者：趙蕃
朝代：宋

問訊新篁今幾長，高應出屋下侵廊。
遥憐初日弄碎影，相見午風傳細香。
卧看行吟君得意，晝思宵寐我回腸。
譍門爲戒須高眼，有客能來儻姓王。
重賦畏知寓齋
作者：趙蕃
朝代：宋

君昔少年日，起家官帝城。
諸公盛稱許，往往動得名。
夷途一步趨，可到公與卿。
永懷松柏堅，高謝桃李榮。
謚齋廼曰漸，毫髮無妄行。
惟時尹夫子，猶躬南山耕。
是公妙言語，一字與不輕。
銘能爲君述，君志益以明。
蹉跎才幾何，白髮殆數莖。
低回尚前銜，牢落方南征。
瀟湘清絕地，屈賈放逐情。
感今重惻古，慨嘆識此生。
究竟漸之義，顧未忘蘗萌。
彼哉少年事，老矣夫何營。
徹之易以寓，俯夢仰輒驚。
何止宦爲客，身悟浮雲更。
南軒子張子，好學如玄成。
奮然吐長句，真覺萬戶輕。
尹張志則異，與君盡同盟。
見君極空洞，不比小器盈。
嗣宗絕臧否，白眼常若瞠。
司馬萬事好，是中差自宏。
看君接物際，二士蓋熟評。
君今家山居，扁榜猶在桁。
傍陳漆園書，立參輿倚衡。
因茲大有得，居窮亦如亨。
嗟我道學晚，頗困塵網攖。
性又多忤物，舉足逢溝阬。
誓將過君齋，指南問初程。
但恐持寸莛，莫致洪鐘鳴。
重送劉伯瑞二首·其一
作者：趙蕃
朝代：宋

蓬蓬樓鼓趣征航，草草郵亭共別觴。
對面已驚時節換，分襟難復話言長。
君今去路雲霄逼，我正落身糟麴傍。
邂逅詩成儻垂寄，年年有鴈到衡陽。
重送劉伯瑞二首·其二
作者：趙蕃
朝代：宋

連朝細讀遠齋詩，感舊傷今意可知。
陶寫要憑杯面綠，蕭條祇益鏡中絲。
人生未免乖離恨，君去足寬兄弟思。
驥未作官文解印，獨嗟和也廢吹箎。
重送處州斯遠三首·其一
作者：趙蕃
朝代：宋

登臨長病獨成吟，連壁相依照映深。
寄謝青山無偃蹇，好聽絕唱亂清音。
重送處州斯遠三首·其三
作者：趙蕃
朝代：宋

文字投盟不計官，古人能爾在今難。
使君於此自爲德，我輩因留後代看。
重送處州斯遠三首·其二
作者：趙蕃
朝代：宋

萬木蒼蒼古釣臺，白雲樓觀隔溪開。
賦成赤壁後無對，好與驅從筆下來。
重過東湖二首·其一
作者：趙蕃
朝代：宋

憶昨追凉孺子亭，再來荷柳競凋零。
試當止水憑欄看，我亦疎髯白數莖。
重過東湖二首·其二
作者：趙蕃
朝代：宋

敝車羸服豫章城，幾向東湖得細行。
不但屢來人似識，白鷗相慣亦忘驚。
重陽前一日同成父二兒遊新庵
作者：趙蕃
朝代：宋

細雨不濕路，薄雲空礙山。
窮居嫌局趣，乘興偶躋攀。
並水楓初落，懸崖菊未斑。
清游了無累，短句不須刪。
重陽後一日作
作者：趙蕃
朝代：宋

昨日重陽故作晴，今晨陰慘倍愁生。
憑高已負登臨約，展卷空餘賦詠情。
籬下菊香殊寂寞，瓶中桂影謾凄清。
感今懷古無窮意，祇取村醪細細傾。
重陽日
作者：趙蕃
朝代：宋

僕夫催蓐食，客子歎蕭晨。
青嶂如迎客，黄花似笑人。
所思空脈脈，何是罷踆踆。
未慕龍山達，深懷靖節真。
重陽甫近菊殊未花而木犀再開遂成一絕
作者：趙蕃
朝代：宋

今年爲况添蕭瑟，無菊能酬九日杯。
天意似憐愁欲絕，故令巖桂爲重開。
重陽近矣風雨驟至誦邠老滿城風雨近重陽之句輒爲一章書呈教授沅陵
作者：趙蕃
朝代：宋

好詩不在多，自足傳不朽。
池塘生春草，餘句世無取。
詩家黄州潘，蘇黄逮師友。
六義極淵源，一貫相授受。
秋風有奇思，簞瓢忘巷陋。
奈何催租人，敗之不使就。
我謂此七字，已敵三千首。
政使無敗者，意盡終難又。
縱令葺成章，未免加飣餖。
衣錦欲尚絅，何嘗炫文繡。
一洗凡馬空，浪說充天廄。
重陽晴則已，雨必風在口。
今茲季月來，陰雨變時候。
愔愔爵羅門，寂寂鳥噪牖。
黄花冷未芳，黄葉掃復有。
頗將寫吾懷，渠在那出手。
併想東籬人，瞻前忽焉後。
野息
作者：趙蕃
朝代：宋

覆之茅三重，樹以不加斲。
野息若規模，規模如是作。
野花·其一
作者：趙蕃
朝代：宋

野花吐芳不擇地，幽草吹馥寧只春。
茲日縱爲無事日，此身不是自由身。
野花·其二
作者：趙蕃
朝代：宋

野花無數不知名，白白紅紅俱賦情。
縱使不蒙姚魏賞，雨開風落亦何爭。
金鳳花
作者：趙蕃
朝代：宋

既知梧留鳳，寧令鳳在笯。
胡爲五色羽，散作一庭花。
釣磯·其一
作者：趙蕃
朝代：宋

公爲浙東行，曾憩桐江碧。
漢節世聞風，羊裘人盡識。
釣磯·其二
作者：趙蕃
朝代：宋

樂是烟波好，寧須竿綫勞。
功高殊釣渭，意適似游濠。
鉛山道中懷故興化令賈元放故鬰林教授賈季承
作者：趙蕃
朝代：宋

駛雨更冷風，長松十里中。
欲吟吟不盡，將語語誰同。
賦鵩人安在，驂羸我欲窮。
枕流還泊泊，幽夢恐難通。
錄去冬舟行詩一編呈陳丞并作四十字致見而不款之恨
作者：趙蕃
朝代：宋

舊誦流傳句，今逢訾謷丞。
不除湖海氣，何急簿書仍。
禿麈期相對，歸車顧已乘。
井眢誠漫汲，城壯敢輕登。
鍾子崧己丑歲簿秩滿去今自饒州教授還猶選人也感嘆之餘賦以別
作者：趙蕃
朝代：宋

十四年中三別君，別君每輒嘆離群。
案惟占位崔斯立，客乃無氈鄭廣文。
給札不能因狗監，校書從昔老揚雲。
君顔得酒猶能少，我髮如霜不可耘。
鐵笛亭
作者：趙蕃
朝代：宋

悵彼荆榛合，欣公杖履開。
倘非人隠異，何許笛飛來。
鑑山主以天聖宣賜行道者五百金裝羅漢青𤮀香爐爲示復用韻
作者：趙蕃
朝代：宋

高林杲杲日欲出，却視諸山雲自入。
道人導我啟圓龕，五百金仙爭突兀。
耀州燒甆樸不巧，獅子座中蓮葉繞。
亂餘得此鎮山靈，莫恨當時賜田少。
世人變滅隨空雲，至人來往繇念根。
長眉下生會有辰，摩挱笑視默與論。
鑿磨嶺
作者：趙蕃
朝代：宋

複嶺重岡向背迷，瘦筇深與病夫宜。
早禾未割尤艱食，過午人家猶未炊。
長安行
作者：趙蕃
朝代：宋

東街女兒誰家子，有名籍籍長安市。
不知身失不自回，顧侈金珠炫羅綺。
西街貧女夫何如，年長不見行媒車。
有時視倡獨歎息，從之不可翻躊躇。
傷哉彼倡不自醜，顧嘲貧女爲牛後。
此時貧女將何言，嫁與不嫁懸諸天。
長江
作者：趙蕃
朝代：宋

長江滾滾來無盡，順流逆挽紛成陣。
誰令轉側入漕河，舟似鳧鷖亦難進。
長江漕河唇齒間，去留異態空浩歎。
孰能稍激長江水，顧使漕河舟亦起。
長田舖二首·其一
作者：趙蕃
朝代：宋

野驛人稀到，空庭草自生。
霜清殊未覺，雨細更含晴。
長田舖二首·其二
作者：趙蕃
朝代：宋

晚日東西路，秋風長短亭。
悲歌渾欲絕，衰淚不勝零。
長田道中梅花
作者：趙蕃
朝代：宋

臘前已賦憶梅詩，年後才能見好枝。
我亦嗟渠苦孤瘦，渠應怪我底清羸。
雖然故有臨風趣，政爾難忘覓句癡。
回首江東在何許，故人相遠費相思。
長門怨
作者：趙蕃
朝代：宋

祇看金屋貯，便有長門棄。
始盛終當衰，人情亦天意。